Bible in one year - Ewe Bible 1913 - April 15\n1. Dzidze evelia dze Simeon-viwo ƒe to la dzi le woƒe ƒomeawo nu, eye woxɔ woƒe anyigba ɖe Yuda-viwo ƒe anyigba dzi.\n2. Du, siwo nye wo to le woƒe anyigba dzi, wonye: Beer-Seba, Seba, Molada.\n3. Xazar-Sual, Bala, Ezem.\n4. Eltolad, Betul, Xorma,\n5. Ziklag, Bet-Markabot, Xazar-Susa,\n6. Bet-Lebaot kple Saruxen. Wole du wuietɔ̃ kple woƒe kɔƒewo.\n7. Ayin, Rimon, Eter kple Asan. Wole du ene kple woƒe kɔƒewo,\n8. hekpe ɖe kɔƒe, siwo katã le du, siawo gbɔ vaseɖe Baalat-Beer la ŋuti, eya nye Ramat le dziehe. Esia nye Simeon-viwo ƒe to la ƒe anyigba le woƒe ƒomeawo nu.\n9. Yuda-viwo ƒe gome ŋu woɖe anyigba le na Simeon-viwo, elabena Yuda-viwo tɔ lolo na wo akpa, eyata Simeon-viwo xɔ woƒe anyigba ɖe wo dome.\n10. Dzidze etɔ̃lia dze Zebulon-viwo dzi le woƒe ƒomeawo nu, eye woƒe anyigba ƒe liƒo de Sarid.\n11. Woƒe liƒo zɔ ɣetoɖoƒe gome va to Marala heto Bedabaset ŋu, eye wòva ke ɖe tɔʋu la nu le Yokneam kasa.\n12. Eye liƒo la trɔ tso Sarid ɖo ta ɣedzeƒe gome va to Kislot-Tabor ƒe liƒo ŋu, eye wòto Daberat ŋu va ke ɖe Yafia,\n13. eye wòtso afisia ɖo ta ɣedzeƒe gome va to Gat-Xefer kple Et-Kazin hemlo to Rimon va ke ɖe Nea;\n14. eye liƒo la gɔdɔ̃ zɔ Xanaton ƒe anyiehe gome heva to Yiftax-El-bali la me.\n15. Katat, Nahalal, Simron, Yidala kple Betlexem. Wole du wuieve hekpe ɖe woƒe kɔƒewo ŋu.\n16. Esia nye Zebulon-viwo ƒe anyigba, woƒe duwo kple kɔƒewo le woƒe ƒomeawo nu.\n17. Dzidze enelia dze Isaxar-viwo dzi le woƒe ƒomeawo nu.\n18. Eye woƒe anyigba to Yezreel, Kesulot, Sunem,\n19. Xafarayim, Sion, Anaxarat,\n20. Harabit, Kision, Abez,\n21. Remel, En-Ganim, En-Xada kple Bet-Pazez.\n22. Eye liƒo la va ke ɖe Tabor, Saxazima kple Bet-Semes ŋu heva wu nu ɖe Yordan nu. Wole du wuiade hekpe ɖe woƒe kɔƒewo ŋu.\n23. Esia nye Isaxar-viwo ƒe to la ƒe anyigba, woƒe duwo kple kɔƒewo le woƒe ƒomeawo nu.\n24. Dzidze atɔ̃lia dze Aser-viwo ƒe to la dzi le woƒe ƒomeawo nu.\n25. Eye woƒe anyigba to Xelkat, Xali, Beten, Axsaf,\n26. Alamelex, Amad kple Misal va zɔ Karmel kple Sixor-Libnat ŋu le ƒu gome;\n27. eye wònyè kpo to ɣedzeƒe gome va ke ɖe Bet-Dagon, eye wòmlo to Zebulon, Yiftax-El-bali la ƒe anyiehe, Bet-Haemek kple Negiel, eye wòzɔ Kabul ƒe mia me gome\n28. va to Ebron, Rexob, Xamon kple Kana vaseɖe Zidon, ɖu gã la gbɔ.\n29. Eye liƒo la tro to Rama kple du sesẽ Tirus gbɔ, eye wònyè kpo to Xosa heva wu nu ɖe ƒu nu tso Axsib-nuto me\n30. vaseɖe Uma, Afek kple Rexob. Wole du blave vɔ eve hekpe ɖe woƒe kɔƒewo ŋu.\n31. Esia nye Aser-viwo ƒe to la ƒe anyigba, woƒe duwo kple kɔƒewo le woƒe ƒomeawo nu.\n32. Dzidze adelia dze Naftali-viwo dzi le woƒe ƒomeawo nu.\n33. Eye woƒe liƒo tso Xelef kple logotiwo gbɔ le Zaananim, Adami-Hanekeb kple Yabneel vaseɖe Lakum, eye wòva wu nu ɖe Yordan nu.\n34. Eye liƒo la nyẽ kpo ɖe ɣetoɖoƒe gome va to Aznot-Tabor, eye wòmlo zɔ Xukok ŋu va to Zebulon ŋu le dziehe, eto Aser ŋu le ɣetoɖoƒe, eye wòto Yuda ŋu le Yordan nu le ɣedzeƒe.\n35. Du sesẽwo nye: Zidim, Zer, Xamat, Rakat, Kineret,\n36. Adama, Rama, Xazor,\n37. Kedes, Edrei, En-Xazor,\n38. Yireon, Migdal-El, Xorem, Bet-Anat kple Bet-Semes. Wole du wuiasieke hekpe ɖe woƒe kɔƒewo ŋu.\n39. Esia nye Naftali-viwo ƒe anyigba, woƒe duwo kple kɔƒewo le woƒe ƒomeawo nu.\n40. Dzidze adrelia dze Dan-viwo ƒe to la dzi le woƒe ƒomeawo nu.\n41. Eye du, siwo le woƒe anyigba dzi, wonye: Zora, Estaol, Ir-Semes,\n43. Elon, Timnat, Ekron,\n45. Yehud, Bene-Berak, Gal-Rimon,\n46. Me-Hayarkon kple Harakon kple eƒe anyigba, si le Yafo kasa.\n47. Ke Dan-viwo ƒe anyigba xaxa na wo akpa, eyata Dan-viwo yi ɖawɔ aʋa kple Lesem; woɖu wo dzi, wu wo kple yi, eye woxɔe hetso aƒe ɖe eme, eye wona ŋkɔ Lesem bena Dan, le wo fofo Dan ƒe ŋkɔ nu.\n48. Esia nye Dan-viwo ƒe to la ƒe anyigba, woƒe duwo kple kɔƒewo le woƒe ƒomeawo nu.\n49. Esi wode liƒo anyigba la me hemãe vɔ keŋ la, Israel-viwo na anyigba Yosua, Nun vi, ɖe wo dome;\n50. wotsɔ ɖu Timnat-Serax, si wòbia la, nɛ ɖe Efrayim-to dzi, abe alesi Yehowa gblɔ ene, eye wògbugbɔ du la tso henɔ eme.\n51. Esia nye anyigba, siwo nunɔla Eleazar kple Yosua, Nun vi, kpakple Israel-viwo ƒe ƒomewo ƒe amegãwo dzidze nu ma le Silo le Yehowa ŋku me, le Mawu ƒe agbadɔ la nu. Ale wowu anyigba la mamã nu.\n1. Eye Yehowa gblɔ na Yosua bena;\n2. Gblɔ na Israel-viwo be, woatia sitsoƒedu, siwo ŋu meƒo nu le na mi to Mose dzi la;\n3. eye amesi menyae o, eye mebua wu ame o la, nasi ayi afima, eye woanye sitsoƒe na mi tso hlɔ̃tɔ si me.\n4. Ne esi yi du siawo dometɔ ɖeka me la, ekema wòatɔ ɖe ɖu la ƒe agbo nu, eye wòagblɔ eƒe nya la na dumegãwo, hafi woaxɔe ɖe dua me, eye woana teƒee wòanɔ wo gbɔ.\n5. Ke ne hlɔ̃tɔ ti eyome la, womegatsɔ amewula la de asi nɛ o; elabena mebua hafi wu nɔvia o, eye menye ɖe wòlé fui tsã hafi o.\n6. Eye wòana du ma me, vaseɖe esime woakplɔe ava ameha la ŋku me, eye woadzro nya la me; eye ne nunɔla gã, si fi ɣemaɣi ku la, ekema amewula la kpɔ mɔ agbugbɔ ayi du, si me wòsi tso kple eya ŋutɔ ƒe xɔ nu.\n7. Tete woɖo Kedes le Galilea le Naftali-to dzi kple Sixera le Efrayim-to dzi kpakple Kiryat-Arba, si nye Xebron le Yuda-to dzi.\n8. Eye woɖo Bezer, si le gbedzi kple tagba la, ɖe Ruben-to la me le Yordan ƒe go keme dzi le Yerixo ƒe ɣedzeƒe, kple Ramot le Gilead ɖe Gad-to la me, kpakple Golan le Basan ɖe Manase-to la me.\n9. Esiawo nye ɖu, siwo woɖo na Israel-viwo katã kple amedzro, si le wo dome bena, ne amea ɖe mebua wu nɔvia o la, wòasi ayi afima, ne magaku ɖe hlɔ̃tɔ si me, hafi woahe eƒe nya ava ameha la ŋku mee o.\n1. Korax-viwo ƒe ha na henɔ la, ne woadzi ɖe ɖetugbiwo ƒe gbe nu.\n2. Yehowa enye sitsoƒe kple ŋusẽ na mí, xɔnametɔ ŋutɔ wònye le xaxawo me.\n3. Eyata míavɔ̃ o, nenye be, anyigba gli le enu, eye towo ʋã le atsiaƒu titina,\n4. ne eƒe tɔwo dze agbo, eye wotso futukpɔ, eye towo ʋuʋu le eƒe nyanyrã me hã. Sela.\n5. Tɔsisi la ƒe alɔdzewo doa dzidzɔ na Mawu ƒe du, si nye dziƒoʋitɔ ƒe nɔƒe kɔkɔe la.\n6. Mawu le eme, maʋã o, Mawu xɔna nɛ, ne agu dze.\n7. Te ɖa le bometsila gbɔ, elabena mèdzea si gɔmesese ƒe nuyiwo o.\n8. Nunyalawo ƒe ayedzedze enye be, woalé ŋku ɖe woƒe zɔzɔme ŋu; ke bometsilawo ƒe bometsitsi enye alakpa.\n9. Avulévɔsa le alɔme ɖem le bometsilawo ŋu; ke ŋudzedze kpɔkpɔ le nuteƒewɔlawo dome.\n10. Dzi nya eya ŋutɔ ƒe nuxaxa, eye ame tutɔ mate ŋu akpɔ dzidzɔ ɖee ti o.\n11. Ame vɔ̃ɖiwo ƒe aƒe agblẽ, ke nuteƒewɔlawo ƒe agbadɔ ade ama.\n32. Ha sue, megavɔ̃ o! Elabena edze mia Fofo la ŋu be, yeatsɔ fiaɖuƒe la na mi.\n33. Midzra nusi le mia si, eye mina nu ame dahewo; miwɔ kotoku, siwo medo xoxo o la, na mia ɖokui, nu nyui, siwo nu metsina o la, ɖe dziƒo, afisi fiafitɔ megogo o, eye agbagblaʋui hã megblẽa nu le o.\n34. Elabena afisi miaƒe nu nyui le la, afima miaƒe dzi hã lanɔ.\n35. Mina miaƒe aliwo dzi nanɔ babla, eye miaƒe akaɖiwo nanɔ bibim;\n36. eye miawo la miɖi amesiwo le mɔ kpɔm na woƒe aƒetɔ bena, ne adzo le srɔ̃ɖeƒe, eye wòava aƒo nɔa la, ne woaʋui nɛ enumake.\n37. Woayra dɔla ma, siwo, ne aƒetɔ la va la, akpɔ wo le ŋudzɔ; vavã mele egblɔm na mi bena: Asa avɔ ɖe ali, eye wòana be, woanɔ kplɔ ŋuti, eye wòatsa wo dzi asubɔ wo.\n38. Eye ne ava le ŋudzɔɣi evelia kple etɔ̃lia me, eye wòakpɔ wo nenema la, woayra woamawo.\n39. Ke minya esia bena, ne aƒeatɔ anya gaƒoƒo, si dzi fiafitɔ ava la, anɔ ŋudzɔ, eye mana mɔe be, wòadze kpɔ age ɖe eƒe aƒe me o.\n40. Eyaŋuti miawo hã minɔ dzadzraɖoɖi; elabena Amegbetɔvi la ava le gaƒoƒo, si miele mɔ kpɔm ne o la dzi.\n41. Tete Petro gblɔ nɛ bena: Aƒetɔ, miawoe nèle lo sia dom na loo, alo na wo katã hã mahã?\n42. Eye Aƒetɔ la gblɔ bena: Azɔ amekae nye xɔnuvi nuteƒewɔla kple nunyala, amesi eƒe aƒetɔ aɖo eƒe aƒemetɔwo dzi be, wòana woƒe nuɖuɖu wo le ɣeyiɣi nyui dzi mahã?\n43. Woayra dɔla ma, si, ne eƒe aƒetɔ va la, akpɔe be, èwɔ nenema.\n44. Vavã mele egblɔm na mi bena, aɖoe eƒe nuwo katã dzi.\n45. Ke ne dɔla ma gblɔ le eƒe dzi me bena: Nye aƒetɔ la ƒe vava he ɖe megbe, eye wòaɖe asi dɔlaŋutsuwo kple dɔlanyɔnuwo ƒoƒo me, eye wòaɖu nu, ano nu, eye wòamu aha;\n46. dɔla ma ƒe aƒetɔ ava le ŋkeke, si mele mɔ kpɔm ne o kple gaƒoƒo, si menya o la dzi, eye wòafee ɖe eve, eye wòana eƒe gomee akpe ɖe ame mawɔnuteƒewo ŋu.\n47. Eye dɔla ma, si nya eƒe aƒetɔ ƒe lɔlɔ̃nu, eye medzrae do alo wɔ eƒe lɔlɔ̃nu o la, woaƒoe geɖe;\n48. eye amesi menyae o, ke wòwɔ nusi dze ƒoƒo la, woaƒoe ʋee. Eye amesiame, si wona nu geɖee la, woabia nu geɖe le esi; eye amesi wode nu geɖe, esi la, woabia nu geɖe wu le esi.\n49. Meva dzo da ge ɖe anyigba dzi, eye nuka dim mele wu eƒe xoxo xoxo mahã?\n50. Ke ele nam be, woade mawutsi ta nam kple mawutsia ɖe, eye ale wotee ɖe ŋunye, vaseɖe esime woawu enu!\n51. Miebu xa bena, ŋutifafa na ge meva le anyigba dzi mahã? Kpao, mele egblɔm na mi bena, memamã boŋ ye;\n52. elabena tso esia dzi yina la ame atɔ̃ ano aƒe ɖeka me, eye woamã wo me, etɔ̃ atsi tre ɖe eve ŋuti, eye eve atsi tre ɖe eta ŋuti.\n53. Woamã fofo kple viŋutsu me, eye viŋutsu kple fofo me, ɖada kple vinyɔnu me, eye vinyɔnu kple ɖada me; lɔ̃xo kple visrɔ̃ me, eye visrɔ̃ kple lɔ̃xo me.\n54. Eye egblɔ na amehawo hã bena: Ne miekpɔ alilikpo le ɖoɖom le ɣetoɖoƒe la, enumake miegblɔna bena: Tsi gbɔna, eye wòva vea me nenema.\n55. Eye ne dzieheya le ƒoƒom la, miegblɔna bena: Xexeme le dzo xɔ ge, eye wòva vea me.\n56. Alakpatɔwo! Mienya alesi miaɖo anyigba kple dziƒo ƒe ŋku me akpɔ: ke aleke wɔ, bena mienya alesi míado ɣeyiɣi sia akpɔ o mahã?\n57. Eye nukaŋuti miekpɔa nusi dzɔ la me le mia ŋutɔwo mia ɖokui si o mahã?\n58. Elabena ne mia kple wò ketɔ miele fia ƒe ŋku me yim la, dze agbagba le mo dzi be, naɖe ɖokuiwò le esi me; ne menye nenem o la, ahe wò ayi ʋɔnudrɔ̃la gbɔ, eye ʋɔnudrɔ̃la aɖe wò asi na atikplɔtɔ, eye atikplɔtɔ la ade wò gaxɔ me.\n59. Mele egblɔm na wò bena: Màdo go le afima o, vaseɖe esime naxe ho mlɔetɔ.


Yosua 10 - Holy Bible [Ewe Bible 1913] - (Yos 10)\nEsi Yerusalem-fia Adonizedek se bena, Yosua xɔ Ai, eye wòtsrɔ̃e gbidigbidi, ewɔ Ai kple eme fia, abe alesi wòwɔ Yerixo kple eme fia ene, eye Gibeontɔwo wɔ xɔlɔ̃ kple Israel, eye wole wo dome la,\nwova ŋutɔ; elabena Gibeon-du la lolo abe fiaduwo dometɔ ɖeka ene, elolo wu Ai, eye eme ŋutsuwo katã nye kalẽtɔwo.\nTete Yerusalem-fia Adonizedek dɔ ame ɖo ɖe Xebron-fia Hoham, Yarmut-fia Piram, Laxis-fia Yafia kpakple Eglon-fia Debir gbɔ gblɔ bena:\nMiho va kpe ɖe ŋunye, ne miasi Gibeon, elabena ewɔ xɔlɔ̃ kple Yosua kpakple Israel-viwo.\nEye Amoritɔwo ƒe fia atɔ̃awo, siwo nye Yerusalem-fia, Xebron-fia, Yarmut-fia, Laxis-fia kple Eglon-fia kpakple woƒe aʋakɔwo katã kpe ta, eye woho va ɖe to ɖe Gibeon ŋu hewɔ ana kplii.\nTete Gibeontɔwo ɖo ame ɖo ɖe Yosua le Gilgal le asaɖa me gblɔ bena: Megaɖe asi le wò dɔlawo ŋu o, va mía gbɔ kaba naxɔ na mi, eye nakpe ɖe mía ŋu, elabena Amoritɔwo ƒe fia, siwo katã le towo dzi la, ƒo ta kpli ɖe mía ŋu.\nEnumake Yosua kple eƒe aʋakɔ la katã kpakple kalẽtɔwo katã ho tso Gilgal.\nEye Yehowa gblɔ na Yosua bena. Megavɔ̃ o, elabena matsɔ wo ade asi na wò, eye wo dometɔa ɖeke manɔ te ɖe ŋuwò o.\nTete Yosua va ƒo ɖe wo dzi kpoyi, elabena ezɔ zã blibo la tso Gilgal.\nEye Yehowa na wolulu le Israel ŋku me, eye wòsi wo le Gibeon gbɔ tɔtɔtɔ, eye woli wo yome vaseɖe Bet-Xoron-mɔ dzi, eye wòsi wo vaseɖe Aseka kple Makeda ke.\nEsi wosi le Israel nu hele Bet-Xoron-to ƒe abu ɖim la, Yehowa hlẽ kpe gãwo ɖe wo dzi tso dziƒo vaseɖe Aseka, eye woku; amesiwo kpetsiawo wu la sɔ gbɔ wu esiwo Israel-viwo wu kple yi.\nEye Yosua ƒo nu kple Yehowa le Israel-viwo ŋku me, le gbesigbe Yehowa tsɔ Amoritɔwo de asi la, eye wògblɔ le Israel ŋku me bena: Ye, tɔ ɖe Gibeon, eye ɣleti, tsi Ayalon-ʋe la me!\nTete ɣe kple ɣleti wotɔ, vaseɖe esime dukɔ la bia hlɔ̃ woƒe futɔwo. Ɖe womeŋlɔ esia ɖe ame dzɔdzɔewo ƒe agbalẽ me oa? Eye ɣe tɔ le ɣeɖota me, eye meɖe abla ɖaɖo to o anɔ ŋkeke blibo ɖeka.\nEye ŋkekea ɖeke meɖo ŋgɔ nɛ alo va le emegbe de esia nu, esi Yehowa ɖo to amegbetɔ ƒe gbe o; elabena Yehowa wɔ aʋa na Israel.\nEye Yosua kple Israel blibo la gbugbɔ va asaɖa la me le Gilgal.\nKe fia atɔ mawo si yi ɖaɣla ɖe do me le Makeda.\nEye wova gblɔ na Yosua bena, wokpɔ fia atɔ̃awo woɣla ɖe do me le Makeda.\nYosua ɖo ŋu be: Mimli kpe gãwo tu do la nu, eye miɖe ŋutsuwo ɖo enu, bena woadzɔ wo ŋu.\nKe miawo migatɔ o, hafi boŋ miti miaƒe futɔwo yome, mitsrɔ woƒe megbexeawo, eye migana woage ɖe woƒe duwo me o, elabena Yehowa, mia Mawu, tsɔ wo ɖe asi na mi.\nEye esi Yosua kple Israel-viwo si wo vɔ hetsrɔ̃ wo, eye ame mlɔeawo si yi ɖe ɖu sesẽwo me la,\ndukɔ blibo la gbugbɔ va Yosua gbɔ le Makeda le asaɖa me dedie, eye amea ɖeke medo dzi ke fi ɖe Israel-viwo ŋu o.\nEye Yosua gblɔ bena: Miɖe nu le doa nu, eye mikplɔ fia atɔ̃awo tso doa me va gbɔnye!\nTete wowɔ nenema, eye wokplɔ fia atɔ̃awo tso ɖoa me va egbɔe; woawo nye: Yerusalem-fia, Xebron-fia, Yarmut-fia, Laxis-fia kple Eglon-fia.\nEsi wokplɔ fia atɔ̃ siawo va Yosua gbɔ la, Yosua yɔ Israel-ŋutsuwo katã, eye wògblɔ na aʋakɔ la kplɔlawo, amesiwo ɖe aʋa la kplii bena: Mile va, eye miɖo afɔ ve dzi na fia siawo! Tete wote va, eye woɖo afɔ ve dzi na wo.\nEye Yosua gblɔ na wo bena: Migavɔ̃ o, eye dzika megatso mia ƒo o, milé dzi ɖe ƒo, eye mise ŋu! Elabena alea Yehowa awɔ miaƒe futɔ, siwo katã mia kple wo miele aʋa wo ge lae.\nEmegbe Yosua wu wo, eye wòde ka ve na wo ɖe ati alɔ̃ ŋu; eye wotsi atiawo ŋu vaseɖe fiẽ.\nEye esi ɣe yina to ɖo ge la, Yosua ɖe se bena, woaɖe wo le atiawo ŋu atsɔ aƒu gbe ɖe do, si me woyia ɖo la me, eye wòfɔ kpe gãwo ɖo do la nu wotsi anyi vaseɖe egbe.\nEye Yosua xɔ Makeda le ŋkeke ma ke dzi; ewu wo kple yi, eye wotsrɔ̃ eme fia kple amesiwo katã le eme la gbidigbidi, eye mena amea ɖeke si o, eye wòwɔ Makeda-fia, abe alesi wòwɔ Yerixo-fia ene.\nEye Yosua, kple Israel blibo la ho tso Makeda heyi Libna, eye wòwɔ aʋa kple Libna.\nEye Yehowa tsɔ eya hã kple eme fia ɖe asi na Israel, eye wotsrɔ̃e kple eme nɔlawo katã kple yi; womèna amea ɖeke si o, eye wowɔ eme fia, abe alesi wowɔ Yerixo-fia ene.\nEyome Yosua kple Israel blibo la ho tso Libna yi Laxis, eye woɖe to ɖee hewɔ aʋa kplii.\nEye Yehowa tso Laxis de asi na Israel, eye woxɔe le ŋkeke eveagbe, eye wotsrɔ̃e kple eme nɔlawo kple yi, abe alesi wowɔ Libna ke ene.\nƔemaɣi Horam, Gezer-fia ho, be yeava xɔ na Laxis, ke Yosua si eya hã kple eƒe dukɔ la, vaseɖe esime amea ɖeke mekpɔtɔ o.\nEmegbe Yosua kple Israel blibo la ho tso Laxis yi Eglon, eye woɖe to ɖee hewɔ aʋa kplii,\neye woxɔe le ŋkeke ma dzi hetsrɔ̃e kple yi, eye wotsrɔ̃ amesiwo katã le eme la gbemagbe gbidigbidi, abe alesi wowɔ Laxis ke ene.\nTete Yosua kple Israel blibo la ho tso Eglon heyi Xebron, eye wowɔ aʋa kplii,\neye woxɔe hetsrɔ̃e kple eme fia, eƒe duwo katã kple wo me nɔlawo kple yi; mena amea ɖeke si o, abe alesi wowɔ Eglon ene, eye wotsɔe kple eme nɔlawo gbidigbidi.\nEyome Yosua kple Israel blibo la trɔ yi Debir ɖawɔ aʋa kplii,\neye woɖu eya hã kple eme fia kpakple eƒe duwo katã dzi, eye wowu wo kple yi hetsrɔ̃ amesiwo katã le eme lã gbidigbidi, eye mena amea ɖeke si o, alesi wowɔ Xebron la, nenema wowɔ Debir kple eme fia hãe, abe alesi wowɔ Libna kple eme fia ene.\nAle Yosua du anyigba blibo la kple fia, siwo katã le towo dzi, dziehe, gbadzaƒe kple towo ŋu la dzi; mena amea ɖeke si o, eye wòtsrɔ̃ nu gbagbewo katã gbidigbidi, abe alesi Yehowa, Israel ƒe Mawu la, de se ene.\nEye Yosua ɖu wo dzi tso Kades-Barnea vaseɖe Gaza, tso Gosen-nyigba blibo la dzi vaseɖe Gibeon.\nEye Yosua ɖu fia siawo katã kple woƒe anyigbawo dzi zi ɖeka, elabena Yehowa, Israel ƒe Mawu lae wɔ aʋa na Israel.\nEmegbe Yosua kple Israel blibo la gbugbɔ va asaɖa me le Gilgal.


Rut 1 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Torres Strait Creole Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nElimelek ƒomea ʋu yi Moab (1, 2)\nNaomi, Orpa kple Rut zu ahosiwo (3-6)\nRut wɔ nuteƒe na Naomi kple Naomi ƒe Mawu (7-17)\nNaomi kple Rut trɔ yi Betlehem (18-22)\n1 Le ʋɔnudrɔ̃lawo+ ƒe ŋkekeawo me la,* dɔ to le anyigba la dzi; eye ŋutsu aɖe kple srɔ̃a kpakple viaŋutsu eve ʋu le Betlehem+ le Yuda be yewoayi aɖanɔ Moab-nyigba+ dzi.* 2 Ŋutsua ŋkɔe nye Elimelek,* eye srɔ̃a ŋkɔe nye Naomi,* viaŋutsu eveawo ŋkɔwoe nye Mahlon* kple Kilion.* Wonye Efratatɔwo tso Betlehem le Yuda. Eye wova ɖo Moab-nyigba dzi, eye wonɔ afi ma. 3 Le ɣeyiɣi aɖe megbe la, Naomi srɔ̃ Elimelek ku, eye eya kple viaŋutsu eveawo koe susɔ. 4 Emegbe ŋutsuawo ɖe Moab-nyɔnuwo; ɖeka ŋkɔe nye Orpa, eye evelia ŋkɔe nye Rut.+ Wonɔ afi ma anɔ ƒe ewo. 5 Ke viaŋutsu eveawo, Mahlon kple Kilion, hã va ku, ale be Naomi koe kpɔtɔ, srɔ̃a kple via eveawo ku hegblẽe ɖi. 6 Eya ta eya kple lɔ̃xoyɔviawo gbugbɔ tso Moab-nyigba dzi, elabena ese le Moab-nyigba dzi be Yehowa trɔ susu ɖe eƒe amewo ŋu hena nuɖuɖu* wo. 7 Ale wòʋu tso afi si eya kple lɔ̃xoyɔvi eveawo nɔ la. Esi wole mɔ dzi yina Yuda-nyigba dzi la, 8 Naomi gblɔ na lɔ̃xoyɔvi eveawo be: “Mitrɔ, eye mia dometɔ ɖe sia ɖe neyi dadaa ƒe me. Yehowa neve mia nu,+ abe ale si mieve mia srɔ̃ siwo ku kple nye hã nunye ene. 9 Yehowa nena mia dometɔ ɖe sia ɖe nakpɔ dzidzeme* le srɔ̃a ƒe me.”+ Eye wògbugbɔ nu na wo, eye wolé avi me. 10 Eye wonɔ gbɔgblɔm nɛ be: “Ao, ke boŋ míatrɔ kpli wò ayi wò dukɔ gbɔ.” 11 Ke Naomi gblɔ be: “Vinyewo, migbugbɔ! Nu ka tae miayi kplim? Ðe magate ŋu adzi ŋutsuvi siwo ava ɖe mia?+ 12 Vinyewo, migbugbɔ. Miyi elabena metsi akpa be maɖe srɔ̃. Nenye be mɔkpɔkpɔ li be maɖe srɔ̃ zã sia me, eye madzi viŋutsuviwo hã la, 13 ɖe mianɔ anyi anɔ lalam va se ɖe esime woatsia? Woawo tae mianɔ anyi srɔ̃maɖemaɖeea? Kpao, vinyewo, elabena mia tɔ koe le veyem ŋutɔ, be Yehowa do eƒe asi ɖe gbɔnye.”+ 14 Eye wogafa avi sesĩe ɖe edzi, emegbe Orpa gbugbɔ nu na lɔ̃xoa hetrɔ dzo. Ke Rut ya ku ɖe eŋu. 15 Eya ta Naomi gblɔ be: “Kpɔ ɖa! Srɔ̃wòɖia srɔ̃ ahosia trɔ yi eƒe dukɔ kple eƒe mawuwo gbɔ. Trɔ nàdze srɔ̃wòɖia srɔ̃ la yome.” 16 Ke Rut gblɔ nɛ be: “Mègaƒoe ɖe nunye be magblẽ wò ɖi agbugbɔ le yowòme o; elabena afi si nàyi la, afi mae mayi, eye afi si nàtsi adɔ la, afi mae matsi adɔ. Wò dukɔ anye nye dukɔ, eye wò Mawu anye nye Mawu.+ 17 Afi si nàku ɖo la, afi mae maku ɖo, eye afi mae woaɖim ɖo. Yehowa nefiam, ne wòagafiam ɖe edzi, ne menye ku koe aklã nye kpli wò dome o fĩi!” 18 Esi Naomi kpɔ be Rut ɖoe kplikpaa be yeayi kpli ye la, edzudzɔ eƒoƒo ɖe enu. 19 Eye wo ame evea woyi woƒe mɔzɔzɔa dzi va se ɖe esime woɖo Betlehem.+ Esi wova ɖo Betlehem teti ko la, du blibo la ƒo zi ɖe wo ŋu, eye nyɔnuawo nɔ biabiam be: “Naomi ye nye esia?” 20 Ke egblɔna na nyɔnuawo be: “Migayɔm be Naomi* o. Miyɔm be Mara,* elabena Ŋusẽkatãtɔ la na nye agbenɔnɔ zu veve sɔŋ.+ 21 Nu nɔ asinye fũu hafi meyi, ke asi ƒuƒlue Yehowa na metrɔ gbɔe. Nu ka tae miayɔm be Naomi, evɔ Yehowa tso ɖe ŋunye, eye Ŋusẽkatãtɔ la na vɔ̃ dzɔ ɖe dzinye?”+ 22 Aleae Naomi trɔ gbɔ kple lɔ̃xoyɔvia Rut, Moab-nyɔnu la, tso Moab-nyigba+ dzi. Eye wova ɖo Betlehem le ƒoŋeɣi ƒe gɔmedzedze.+\n^ Egɔmeɖeɖe tẽe, “ƒe ʋɔnudrɔ̃ɣi la.”\n^ Alo, “nuto me.”\n^ Egɔmee nye, “Nye Mawu Nye Fia.”\n^ Egɔmee nye, “Nye Ŋudzedzekpɔkpɔ.”\n^ Ðewohĩ Hebrigbe me nya si gɔmee nye “gbɔdzɔ; dze dɔ” la mee woɖee tsoe.\n^ Egɔmee nye, “Ame Si Le Kpo Dom Nu; Ame Si Ƒe Nuwuwu Le Ðoɖom.”\n^ Egɔmeɖeɖe tẽe, “gbɔɖemeƒe.”


Ŋutitotoŋkekenyui La—“Ŋkeke Sia Nanye Ŋkuɖodzigbe Na Mi” | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Ŋkeke sia nanye ŋkuɖodzigbe na mi, eye mianɔ eɖum na Yehowa.”—2 MOSE 12:14.\nNu kae wobia tso Israel viwo si le Egipte be woawɔ atsɔ adzra ɖo ɖe Ŋutitoto gbãtɔa ɖuɖu ŋu?\nƔekaɣie Yesu kple eƒe apostolowo ɖu Ŋutitotoŋkekenyui mamlɛtɔa, eye nu kae dzɔ le ema megbe le ŋkeke ma ke dzi?\nNu kawoe míate ŋu asrɔ̃ tso nuŋlɔɖi si ku ɖe Ŋutitoto gbãtɔ si Israel viwo ɖu kple woƒe ʋuʋu tso Egipte me?\n1, 2. Ŋkuɖodzizã ka mee wòle be Kristotɔwo katã natsɔ ɖe le vevie, eye nu ka tae?\nNE ÈSE nya “ŋkuɖodzizã” la, nu kae vaa susu me na wò? Ne srɔ̃tɔe nènye la, ɖewohĩ àgblɔ be, “Nye srɔ̃ɖezã.” Le ame bubuwo gome la, ate ŋu anye ŋkeke vevi aɖe si dzi nane dzɔ le ŋutinya me, abe ŋkeke si dzi woƒe dukɔa xɔ ɖokuisinɔnɔ ene. Gake ènya ŋkuɖodzizã si dukɔ aɖe ɖu ƒe 3,500 kple edzivɔe nye esia?\n2 Ŋkuɖodzizã mae nye Ŋutitotoŋkekenyui la. Blema Israel viwo ɖua ŋkekenyui sia tsɔ ɖoa ŋku gbe si gbe woɖe wo tso kluvinyenye me le Egipte dzi. Ele be azã ma nanɔ vevie wò. Nu ka tae? Elabena azã ma kpɔ ŋusẽ ɖe wò agbe dzi le mɔ vevi aɖe nu. Gake ɖewohĩ àbia be ‘Aleke wɔ? Yudatɔwoe ɖu Ŋutitotoŋkekenyui la, evɔ menye Yudatɔe menye o ɖe. Ke nu ka tae matsi dzi ɖe ŋkuɖodzizã ma ŋu?’ Míate ŋu akpɔ ŋuɖoɖoa le nya wɔdɔɖeamedzi sia me: “Wotsɔ Kristo, míaƒe ŋutitotolẽvi la, sa vɔe.” (1 Kor. 5:7) Be míase nyateƒenya ma gɔme la, ele be míanya nu geɖe tso Ŋutitotoŋkekenyui si Yudatɔwo ɖuna kpakple ƒomedodo si le azã sia kple se aɖe si wode na Kristotɔwo katã dome la ŋu.\nNU KA TAE WOÐU ŊUTITOTOŊKEKENYUI LA?\n3, 4. Nudzɔdzɔ kawoe do ŋgɔ na Ŋutitoto gbãtɔa?\n3 Ame miliɔn alafa geɖe siwo menye Yudatɔwo o la nya nu tso nudzɔdzɔ siwo do ŋgɔ na Ŋutitoto gbãtɔa ŋu le xexea me godoo. Ate ŋu anye be woxlẽ nu tso eŋu le Biblia-gbalẽ si nye Mose ƒe Agbalẽ Evelia me, alo wogblɔ eŋutinya wose, alo woɖe nudzɔdzɔ ma ƒe film wokpɔ.\n4 Esi Israel viwo nye kluviwo le Egipte ƒe geɖe megbe la, Yehowa dɔ Mose kple foa Aron ɖe Farao gbɔ be woabiae be wòaɖe asi le Yeƒe amewo ŋu. Egipte-fia dadala ma gbe be yemaɖe asi le Israel viwo ŋu o. Eya ta Yehowa he fuwɔame vɔ̃ɖiwo va Egipte-nyigba la dzi. Mlɔeba Mawu he fuwɔame ewolia, si me wòwu Egiptetɔwo ƒe ŋgɔgbeviwo katã le vɛ. Esia ƒoe ɖe Farao nu woɖe asi le Israel viwo ŋu.—2 Mose 1:11; 3:9, 10; 5:1, 2; 11:1, 5.\n5. Nu kae wòle be Israel viwo nawɔ atsɔ adzra ɖo ɖe wo ɖeɖe tso kluvinyenye me ŋu? (Kpɔ nɔnɔmetata si le nyati sia ƒe gɔmedzedze.)\n5 Gake hafi woaɖe Israel viwo la, ehiã be woawɔ ɖe mɔfiame aɖewo koŋ dzi. Esia dzɔ le ƒe 1513 D.M.Ŋ. ƒe adame (si nye ɣeyiɣi si me ŋkeke kple zã ƒe didime sɔna le) le Hebritɔwo ƒe ɣleti Abib, si wova yɔ emegbe be Nisan me. * Mawu gblɔ be, le ɣleti ma ƒe ŋkeke ewolia dzi la, Israel viwo nadze dzadzraɖo gɔme ɖe wɔna vevi aɖe si ayi edzi le Nisan 14 lia dzi la ŋu. Ŋkeke ma dze egɔme le ɣeɖoto megbe, elabe Hebritɔwo xlẽa woƒe ŋkekewo tso ɣeɖoto yi ɣeɖoto. Wobia tso wo si be le Nisan 14 lia dzi la, ƒome sia ƒome nawu alẽtsui (alo gbɔ̃tsui) ɖeka atsɔ ʋua ƒe ɖe asisi ɖe ʋɔtruti eveawo kple etametɔ ŋuti. (2 Mose 12:3-7, 22, 23) Ele be ƒomea namè lã la eye woatsɔ abolo maʋamaʋã kple ama veve aɖui. Mawudɔla ato anyigba la dzi le zã me, eye wòawu Egiptetɔwo ƒe ŋgɔgbeviwo katã, gake akpɔ Israel vi toɖolawo ya ƒe agbe ta, eyome Egiptetɔwo aɖe asi le wo ŋu woadzo.—2 Mose 12:8-13, 29-32.\n6. Nu ka tae wòhiã be Israel viwo nayi edzi anɔ Ŋutitotoŋkekenyuia ɖum ƒe sia ƒe?\n6 Nu ma tututue dzɔ, eya ta wobia tso Israel viwo si be woaɖo ŋku gbe si gbe woɖe wo tso Egipte la dzi. Mawu gblɔ na wo be: “Ŋkeke sia nanye ŋkuɖodzigbe na mi, eye mianɔ eɖum na Yehowa; wòanye ɖoɖo na miaƒe dzidzimeviwo, be miaɖui tegbee.” Ne Israel viwo ɖu Ŋutitoto la le ŋkeke 14 lia dzi vɔ la, ele be woaɖu Abolo Maʋamaʋã Ŋkekenyui la hã ŋkeke adre. Ke hã wotea ŋu yɔa ŋkeke enyi siawo katã be Ŋutitotoŋkekenyui. (2 Mose 12:14-17; Luka 22:1; Yoh. 18:28; 19:14) Ŋutitoto la nye ŋkekenyui ɖoɖi (alo “ŋkuɖodzizã,” The Bible in Living English) siwo wobia tso Hebritɔwo si be woaɖu ƒe sia ƒe la dometɔ ɖeka.—2 Kron. 8:13.\n7. Azã kae Yesu ɖo anyi le Ŋutitotoŋkekenyui mamlɛtɔ si wòɖu kple eƒe apostoloawo dzi?\n7 Esi Yesu kple eƒe apostoloawo nye Yudatɔ siwo nɔ Mose ƒe Sea te ta la, woawo hã woɖu Ŋutitotoŋkekenyuia ƒe sia ƒe. (Mat. 26:17-19) Zi mamlɛtɔ si woɖu azã sia la, Yesu ɖo azã yeye aɖe anyi si wòle be eyomedzelawo naɖu ƒe sia ƒe tso ekema dzi—eyae nye Aƒetɔ ƒe Fiẽnuɖuɖu la. Gake ŋkeke ka dzie wòle be woaɖu azã yeye sia?\nŊKEKE KA DZIE WÒLE BE WOAÐU AƑETƆ ƑE FIẼNUÐUÐU LA?\n8. Nu kae ɖea fu na ame aɖewo le Ŋutitotoŋkekenyui si woɖuna egbea kple Aƒetɔ ƒe Fiẽnuɖuɖua ŋu?\n8 Esi wònye be Yesu ɖo Aƒetɔ ƒe Fiẽnuɖuɖua anyi le Ŋutitotoŋkekenyuia ɖuɖu vɔ megbe teti ko ta la, ŋkeke si dzi woɖua Ŋutitotoŋkekenyuia dzi tututue wòle be woawɔ Aƒetɔ ƒe Fiẽnuɖuɖu ƒe wɔna la. Gake ànya de dzesii be ɣeaɖewoɣi la, Ŋutitoto si Yudatɔwo ɖuna la ƒe ŋkeke si woŋlɔna ɖe ɣletigbalẽ aɖewo dzi egbea toa vovo na ŋkeke si dzi míeɖoa ŋku Kristo ƒe kua dzi. Etea ŋu toa vovo ŋkeke ɖeka alo esi wu nenema. Nu ka tae? Ŋuɖoɖoa dze le se si Mawu de na Israel viwo ku ɖe ɣeyiɣi si woadze Ŋutitotoa gɔme ŋu la me. Mawu gblɔ ɣeyiɣi si me wòle be dukɔa nawu alẽvia le Nisan 14 lia dzi, si nye ɣeyiɣi si Ŋutitotoa adze egɔme la na wo.—Mixlẽ 2 Mose 12:5, 6.\n9. Le 2 Mose 12:6 ƒe nya nu la, ɣekaɣie wòle be woawu Ŋutitotolẽvi la? (Kpɔ aɖaka si nye, “Ɣekaɣie?” hã.)\n9 Biblia gɔmeɖegbalẽ aɖe ɖe eme be, 2 Mose 12:6 gblɔ be woawu alẽvia “le fiẽ eveawo dome.” (The Pentateuch and Haftorahs) Biblia gɔmeɖeɖe aɖewo zã nyagbɔgblɔ ma pɛpɛpɛ. Ke hã, Eʋegbe Bibliawo ɖe egɔme be “le fiẽ me.” Biblia bubu aɖewo hã ɖe egɔme be “esime xexea me le tsyɔtsyɔm,” alo “le ɣeɖoto lɔƒo.” Eya ta ele be woawu alẽvia le ɣeɖoto megbe esime viviti medo haɖe o, si anye Nisan 14 ƒe gɔmedzedze.\n10. Le ame aɖewo ƒe susu nu la, ɣekaɣie wowua Ŋutitotolẽvia, gake biabia kae esia fɔ te?\n10 Le ƒe siwo va yi me la, Yudatɔ aɖewo va susui be axɔ gaƒoƒo geɖe hafi woawu alẽvi siwo katã wotsɔ va gbedoxɔa me. Eya ta wose egɔme be Nisan 14 lia ƒe nuwuwu ŋu nya gblɔm 2 Mose 12:6 le, si nye tso ɣeyiɣi si ɣea trɔ (ɣetrɔme) va se ɖe ŋkekea ƒe nuwuwu le ɣeɖoto. Ne gɔmesesea ye nye ema la, ke ɣekaɣie woɖua nua? Agbalẽnyalagã Jonathan Klawans si nye blema Yudasubɔsubɔ ŋuti nunyala, gblɔ be: ‘Ŋkeke yeyea dzea egɔme ne ɣea ɖo to. Eya ta wosaa vɔa le ŋkeke 14 lia dzi gake Ŋutitotoa kple nuɖuɖua ƒe gɔmedzedze dzea ŋkeke 15 lia dzi, togbɔ be womegblɔe tẽe alea le Mose ƒe Agbalẽ Evelia me o hã.’ Egblɔ hã be: ‘Rabiwo ƒe agbalẽwo . . . meƒo nu tso ale si woɖua Seder [si nye Ŋutitotoa] do ŋgɔ na Gbedoxɔa tsɔtsrɔ̃ [le ƒe 70 M.Ŋ. me] ŋu o.’\n11. (a) Nu kawo mee Yesu to le ƒe 33 M.Ŋ. ƒe Ŋutitotoŋkekea dzi? (b) Nu ka tae woyɔ ƒe 33 M.Ŋ. ƒe Nisan 15 lia be ‘Sabat gã’? (Kpɔ etenuŋɔŋlɔa.)\n11 Eya ta esɔ be míabia be, Aleke wònɔ le Ŋutitotoŋkekenyui si woɖu le ƒe 33 M.Ŋ. ya gome? Le Nisan 13 lia dzi, esi ŋkeke “si dzi wòle be woatsɔ ŋutitotolã la asa vɔe le” gogo la, Kristo gblɔ na Petro kple Yohanes be: “Miheyi ɖadzra ŋutitoto la ɖo na mí, be míaɖu.” (Luka 22:7, 8) “Eye esi [Ŋutitotoŋkekenyuia ƒe] gaƒoƒo la de mlɔeba” le ɣeɖoto megbe le Nisan 14 lia, si nye Yawoɖa fiẽ la, Yesu ɖu Ŋutitotoŋkekenyuia kple eƒe apostoloawo. Le nuɖuɖua megbe la, eɖo Aƒetɔ ƒe Fiẽnuɖuɖu la anyi. (Luka 22:14, 15) Zã ma mee wolée hedrɔ̃ ʋɔnui le. Le ŋufɔke la, woklã Yesu ɖe ati ŋu le ŋdɔ ga 12 me lɔƒo le Nisan 14 lia ma ke dzi, eye wòku le ɣetrɔ me. (Yoh. 19:14) Eya ta “wotsɔ Kristo, míaƒe ŋutitotolẽvi la, sa vɔe” le ŋkeke si tututu wowu Ŋutitotolẽvi la dzi. (1 Kor. 5:7; 11:23; Mat. 26:2) Esi Yudatɔwo ƒe ŋkeke ma yina nuwuƒe la, woɖi Yesu—hafi Nisan 15 lia dze egɔme. *—3 Mose 23:5-7; Luka 23:54.\nŊKUÐODZIZÃ SI ME NÀTE ŊU ASRƆ̃ NU GEÐE TSOE\n12, 13. Mɔ ka nue Yuda-ɖeviwo hã wɔ akpa aɖe le Ŋutitotoŋkekenyuia ɖuɖu me le?\n12 Na míagatrɔ susu ɖe Ŋutitoto si woɖu le Egipte ŋu ake. Mose gblɔ na Israel viwo be Mawu bia tso wo si be woanɔ Ŋutitotoŋkekenyuia ɖum; woaɖo ŋku ɖoɖo sia dzi “tegbee.” Ne wole azã ma ɖum la, ɖeviwo biaa nya wo dzilawo tso gɔmesese si le wɔna sia ŋu la ŋuti. (Mixlẽ 2 Mose 12:24-27; 5 Mose 6:20-23) Eya ta Ŋutitotoŋkekenyuia anye “ŋkuɖodzigbe” si me ɖeviwo kekeake asrɔ̃ nu tsoe.—2 Mose 12:14.\n13 Israel viwo fiaa nu vevi aɖewo wo viwo tso Ŋutitotoŋkekenyuia ŋu tso dzidzime yi dzidzime. Ðekae nye be Yehowa kpɔa esubɔlawo ta. Wofiaa wo viwo be Yehowa li ŋutɔŋutɔ. Enye Mawu gbagbe si léa be na eƒe amewo eye wòkpɔa wo ta. Eɖe esia fia esi wòkpɔ Israel viwo ƒe ŋgɔgbeviwo ƒe agbe ta esime “wòwu Egiptetɔwo.”\n14. Nu kawoe dzila Kristotɔwo ate ŋu azã nuŋlɔɖi si ku ɖe Ŋutitotoŋkekenyuia ŋu atsɔ afia wo viwo?\n14 Womebia tso dzila Kristotɔwo si be woagblɔ gɔmesese si le Ŋutitotoŋkekenyuia ŋu na wo viwo ƒe sia ƒe o. Gake abe dzila ene la, ɖe nèfiaa nu siwo míate ŋu asrɔ̃ tso ŋkekenyui ma me la viwòwo, si nye be Mawu kpɔa eƒe amewo ta? Ðe nènana wokpɔnɛ be èka ɖe edzi bliboe be Yehowa ganye eƒe amewo Takpɔla egbea? (Ps. 27:11; Yes. 12:2) Eye ɖe nèfiaa nu siawo woamawo dzidzɔtɔe ne èle dze ɖom kpli woa, alo ɖe nèwɔnɛ abe dutoƒonuƒo ƒom nèle enea? Wɔ ɖoɖo miadzro nu siawo me ale be ƒome bliboa nagaka ɖe Yehowa dzi geɖe wu.\nNe miele nu srɔ̃m tso Ŋutitotoŋkekenyuia ŋu la, nu vevi kawoe nàfia viwòwo? (Kpɔ memama 14)\n15, 16. Nu ka dzie míate ŋu azã nuŋlɔɖi si ku ɖe Ŋutitotoŋkekenyuia kple Israel viwo ƒe ʋuʋu tso Egipte ŋu atsɔ ate gbe ɖo?\n15 Menye ŋutete si le Yehowa si be wòakpɔ eƒe amewo ta koe nye nufiame si le Ŋutitotoŋkekenyuia me o. Eɖe Israel viwo hã esi ‘wòkplɔ wo tso Egipte.’ Bu nu si ema fia ŋu kpɔ ko. Etsɔ alilikpo dodo si gaklẽna abe dzobibi ene le zã me fia mɔ wo. Wozɔ ƒuƒuiƒe to Ƒudzĩa me, esime ƒua ma ɖe eve hezu abe gli ene le woƒe ɖusi kple mia me. Esi wo katã woɖi go la, wokpɔ eteƒe tsiawo gbã ɖe Egiptetɔwo ƒe aʋakɔwo dzi. Eyome Israel vi siwo woɖe la, dzi ha be: “Madzi ha na Yehowa . . . Ede sɔ kple sɔdolawo ƒu. Nye ŋusẽ kple kafukafuha enye Yehowa, elabe eya gbɔ ɖeɖe tso va nam.”—2 Mose 13:14, 21, 22; 15:1, 2; Ps. 136:11-15.\n16 Ne viwo le asiwò la, ɖe nèle kpekpem ɖe wo ŋu be woaka ɖe Yehowa dzi be enye mía Ðela? Ðe wokpɔna esia le ŋuwò, alo kpɔnɛ dzea sii le wò nuƒoƒo mea? Miate ŋu adzro Mose ƒe Agbalẽ Evelia ta 12 va se ɖe ta 15 me le miaƒe Ƒometadedeagu me eye nàte gbe ɖe ale si Yehowa ɖe eƒe amewo la dzi. Àte ŋu awɔ esia ne miewɔ ɖoɖo dzro Dɔwɔwɔwo 7:30-36 alo Daniel 3:16-18, 26-28 hã me. Ɛ̃, ele be mí katã—ɖeviwo kple tsitsiawo siaa—míaka ɖe edzi be, menye blemaɣeyiɣiwo me koe Yehowa nye Ðela le o. Aɖe mí le etsɔme abe ale si ko wòɖe eƒe amewo le Mose ƒe ŋkekea me ene.—Mixlẽ 1 Tesalonikatɔwo 1:9, 10.\nŊKUÐODZI WÒNYE NA MÍAWO HÃ\n17, 18. Nu ka tae Yesu ƒe ʋua xɔ asi wu alẽvi si wowu le Ŋutitotoŋkekea dzi la ƒe ʋu?\n17 Kristotɔ vavãwo meɖua Yudatɔwo ƒe Ŋutitotoŋkekenyui la o. Ŋkuɖodzizã ma nye Mose ƒe Sea ƒe akpa aɖe, evɔ míegale Se ma te o. (Rom. 10:4; Kol. 2:13-16) Ke boŋ míeɖua ŋkuɖodzizã bubu, si nye Mawu ƒe Vi la ƒe ku ƒe ŋkuɖodzizã. Gake Ŋutitotoŋkekenyui si woɖo anyi le Egipte la fia nu geɖe mí.\n18 Alẽvi ƒe ʋu si wosisi ɖe ʋɔtruti eveawo kple etametɔ ŋuti dzie woto kpɔ amewo ƒe agbe ta. Egbea mímetsɔa lãwo saa vɔe na Mawu le Ŋutitotoŋkeke alo ŋkeke bubu aɖeke dzi o. Gake vɔsa si nyo wu la li si ate ŋu ana ame nanɔ agbe tegbee. Apostolo Paulo ɖe eme be Yesu ƒe ʋu ‘si wohlẽ’ lae ʋu mɔ na Kristotɔ amesiamina, siwo nye “ŋgɔgbevi siwo ƒe ŋkɔwo woŋlɔ ɖe dziƒowo la ƒe hame” la, be woanɔ agbe tegbee le dziƒo. (Heb. 12:23, 24) Ʋu ma kee na mɔnukpɔkpɔ alẽ bubuawo be woava nɔ agbe tegbee le anyigba dzi. Ele be woaɖo ŋku kakaɖedzinya sia dzi ɣesiaɣi: “To eyama dzi wotsɔ tafea ɖe mí to eƒe ʋu la dzi, ɛ̃, míaƒe vodadawo ƒe tsɔtsɔke, le eƒe amenuveve ƒe agbɔsɔsɔ geɖe la nu.”—Ef. 1:7.\n19. Aleke mɔ si nu Yesu ku le na míegaka ɖe nyagblɔɖiwo dzi geɖe wu?\n19 Wogblɔ na wo be Israel viwo be ne wowu Ŋutitotolẽvia la, woagagbã eƒe ƒu aɖeke o. (2 Mose 12:46; 4 Mose 9:11, 12) Ke “Mawu ƒe Alẽvi” si va xe fe ɖe mía ta ya ƒe ƒuwo ɖe? (Yoh. 1:29) Wohee ɖe ati ŋu le adzodala eve dome. Yudatɔwo ɖe kuku na Pilato be wòana woaŋe ame siwo wohe ɖe ati ŋu la ƒe afɔwo. Esia ana woaku kaba ale be womagblẽ wo ɖe atia ŋu ʋuu Nisan 15, si nye Sabat gã la naɖo o. Asrafoawo ŋe adzodala eveawo ƒe afɔwo, “gake esi wova Yesu gbɔ, eye wokpɔe be eku xoxo ta la, womeŋe eƒe afɔwo o.” (Yoh. 19:31-34) Abe ale si ko womegbã Ŋutitotolẽvia ƒe ƒuwo o ene la, womeŋe Yesu hã ƒe ƒuwo o. Eya ta alẽvi si wowu le Ŋutitotoŋkekea dzi la nye vɔ si Yesu sa le ƒe 33 M.Ŋ. ƒe Nisan 14 lia dzi la “ƒe vɔvɔli.” (Heb. 10:1) Gawu la, ale si nuwo dzɔe la nye Psalmo 34:21 me vava, eye ele be esia nana míaka ɖe nyagblɔɖiwo dzi geɖe wu.\n20. Vovototo ɖedzesi kae le Ŋutitotoŋkekenyuia kple Aƒetɔ ƒe Fiẽnuɖuɖu la dome?\n20 Gake vovototo le ale si Yudatɔwo ɖua Ŋutitotoŋkekenyuia kple ale si Yesu gblɔ na eƒe nusrɔ̃lawo be woaɖu Aƒetɔ ƒe Fiẽnuɖuɖua dome. Le kpɔɖeŋu me, wogblɔ na Israel viwo be woaɖu alẽvi la ƒe lã, gake womegblɔ be woano eƒe ʋu o. Esia to vovo na nu si Yesu gblɔ na eƒe nusrɔ̃lawo be woawɔ. Egblɔ be ame siwo aɖu fia kpli ye ‘le Mawu fiaɖuƒea me’ naɖu aboloa ahano wain la, siwo tsi tre ɖi na eƒe ŋutilã kple eƒe ʋu. Míadzro Kristo ƒe ku ƒe Ŋkuɖodzia me tsitotsito le nyati si kplɔe ɖo me.—Marko 14:22-25.\n21. Nu ka tae wòaɖe vi be míanya nu tso Ŋutitotoŋkekenyuia ŋu?\n21 Ke hã ɖikeke mele eme o be Ŋutitotoŋkekenyuia nye wɔna vevi aɖe le Israel viwo ƒe ŋutinya me, eye nufiame geɖe le eme na mía dometɔ ɖe sia ɖe. Eya ta togbɔ be Ŋutitotoŋkekenyui la nye “ŋkuɖodzigbe” na Yudatɔwo ke menye na Kristotɔwo o hã la, ele be mí Kristotɔwo míanya nu tso eŋu ahasrɔ̃ nu vevi geɖe tso eme, elabena eya hã kpe ɖe ‘Ŋɔŋlɔ blibo si tso Mawu ƒe gbɔgbɔ me’ la ŋu.—2 Tim. 3:16.\n^ mm. 5 Ɣeyiɣi si me Yudatɔwo trɔ gbɔ tso aboyo me hafi wote Hebritɔwo ƒe ɣleti sia yɔyɔ be Nisan. Gake be numedzodzroa nanɔ bɔbɔe na mí la, míayɔ Yudatɔwo ƒe ɣleti gbãtɔ sia ko be Nisan.\n^ mm. 11 Nisan 15 lia, si nye ŋkeke si kplɔ Ŋutitotoa ɖo, ye nye Abolo Maʋamaʋã Ŋkekenyuia ƒe ŋkeke gbãtɔ, eye enyea Sabat ɣesiaɣi. Le ƒe 33 M.Ŋ. me la, Nisan 15 lia dze kwasiɖa sia kwasiɖa ƒe Sabat (Memleɖagbe) dzi. Esi Sabat eve siawo katã dze ŋkeke ɖeka dzi le ƒe ma me ta la, woyɔ ŋkeke ma be ‘Sabat gã.’—Mixlẽ Yohanes 19:31, 42.\nYudatɔwo ƒe nyameɖela Marcus Kalisch (ƒe 1828-1885) ŋlɔ bena: “Ebn Ezra [Spaniatɔwo ƒe rabi xɔŋkɔ, si nɔ agbe tso ƒe 1092 va se ɖe ƒe 1167 me] ɖe nya sia me nyuie wu be: ‘Fiẽ eve ye li; gbãtɔe nye ɣeyiɣi si me ɣea ɖo to . . . eveliae nye ɣeyiɣi si me ɣea ƒe keklẽ si nɔa alilikpowo me la nu tsina keŋkeŋ; ɣeyiɣi si nɔa wo dome anɔ abe gaƒoƒo ɖeka kple miniti blaeve ene;’ eye Karaitɔwo kple Samariatɔwo lɔ̃ ɖe numeɖeɖe sia, si anɔ eme be susu le eme wu la dzi, eye ame bubu geɖewo hã da asi ɖe edzi.” Numeɖeɖe si nye be wowua alẽvia le Nisan 14 ƒe gɔmedzedze la wɔ ɖeka kple mɔfiame si wona Israel viwo, si dze le 5 Mose 16:6 be woawu lã si woatsɔ aɖu “ŋutitotoŋkekenyui” la “le fiẽ, ne ɣe ɖo to [teti], ɣeyiɣi, si dzi nèʋu tso Egipte.”—2 Mose 30:8; 4 Mose 9:3-5, 11.


Wodzra Mɔ Dzi Ðo Na “Yehowa Ƒe Nufiafia” | Nusɔsrɔ̃\nGBE BUBU Afrikaans Cakchiquel (Central) Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\n“Nutome gã dziɖula la . . . [zu] xɔsetɔ, elabena Yehowa ƒe nufiafia wɔ nuku nɛ ale gbegbe.”—DƆWƆWƆWO 13:12.\nNu ka tae Roma Fiaɖuƒea Ƒe Ŋutifafa na wònɔ bɔbɔe na nusrɔ̃lawo be woawɔ gbeƒãɖeɖedɔa?\nAleke mɔzɔzɔ si va nɔ bɔbɔe wu la kpe ɖe Kristotɔwo ŋu, eye aleke Helagbe hã ɖe vi na woe?\nAleke Romatɔwo ƒe se kple ale si Yudatɔwo nɔ dukɔ geɖewo me la ɖe vi na Kristotɔwoe?\n1-3. Nu ka tae manɔ bɔbɔe na Yesu ƒe nusrɔ̃lawo be woaɖe gbeƒã nya nyuia na “dukɔwo katã me tɔwo” o?\nYESU KRISTO de dɔ gã aɖe asi na eyomedzelawo be woawɔ. Ede se na wo be woawɔ “dukɔwo katã me tɔwo woanye nusrɔ̃lawo.” Esia bia be “woaɖe gbeƒã fiaɖuƒe ŋuti nya nyui” la na amewo le “anyigba blibo la katã dzi, be wòanye ɖaseɖiɖi na dukɔwo katã.”—Mateo 24:14; 28:19.\n2 Nusrɔ̃laawo lɔ̃ Yesu, eye wolɔ̃ nya nyui la hã. Gake ɖewohĩ woabia wo ɖokui be, ‘Aleke míawɔ dɔ si Yesu de asi na mí lae?’ Susu siwo tae nye be, gbã la, nusrɔ̃laawo mede ha o. Evelia, wonɔ nu fiam amewo be Yesue nye Mawu ƒe Vi la, evɔ amewo nya be wowu Yesu. Etɔ̃lia, ame geɖe bua nusrɔ̃laawo be wonye “ame manyagbalẽwo kple ame tsɛwo.” (Dɔwɔwɔwo 4:13) Enelia, Yuda subɔsubɔhakplɔlawo de suku kɔkɔ siwo me wofiaa mawusubɔsubɔnyawo le, gake nusrɔ̃laawo ya mede suku mawo o. Azɔ hã, woƒe gbedeasia mesɔ kple Yudatɔwo ƒe kɔnyinyi siwo fiam subɔsubɔhakplɔlawo nɔ ƒe alafa geɖee nye ema la o. Esi amewo medea bubu nusrɔ̃laawo ŋu le Israel o ta la, woanya nɔ wo ɖokui biam be, ɖe ame siwo le Roma Fiaɖuƒea ƒe nuto gã la me aɖo to yewoa?\n3 Yesu xlɔ̃ nu eƒe nusrɔ̃lawo be amewo alé fu wo, woati wo yome, eye woawu wo dometɔ aɖewo. (Luka 21:16, 17) Wo xɔlɔ̃wo kple ƒometɔwo ade wo asi. Ame aɖewo, siwo agblɔ be Kristo ƒe nusrɔ̃lawoe yewonye la, anɔ alakpanyawo fiam. Eye nusrɔ̃laawo aɖe gbeƒã le teƒe siwo nu vlo wɔwɔ kple ŋutasesẽ bɔ ɖo. (Mateo 24:10-12) Ne aleae nɔnɔmea le la, aleke nusrɔ̃laawo awɔ aɖe gbeƒã “va se ɖe anyigba ƒe seƒe ke”? (Dɔwɔwɔwo 1:8) Kuxi siawo katã ana nusrɔ̃laawo nanɔ ŋugble dem le ale si woate ŋu awɔ dɔ siae ŋu.\n4. Nu kae do tso gbeƒãɖeɖedɔ si nusrɔ̃lawo wɔ me?\n4 Togbɔ be nusrɔ̃laawo nyae be dɔ sia wɔwɔ manɔ bɔbɔe o hã la, wowɔ ɖe Yesu ƒe sededea dzi, eye woɖe gbeƒã le Yerusalem kple Samaria kpakple dukɔ bubuwo gɔ̃ hã me. Anɔ ƒe 30 megbe la, wotsɔ nya nyuia yi dukɔ geɖewo me ale gbegbe be, apostolo Paulo gblɔ be woɖe gbeƒã na “nuwɔwɔ siwo katã le dziƒoa te.” Eye dukɔ vovovo me tɔ geɖewo va zu nusrɔ̃lawo. (Kolosetɔwo 1:6, 23) Le kpɔɖeŋu me, esime Paulo ɖe gbeƒã le Kipro ƒukpoa dzi la, Roma nuto gã dziɖula aɖe gɔ̃ hã va zu nusrɔ̃la, elabena “Yehowa ƒe nufiafia wɔ nuku nɛ ale gbegbe.”—Xlẽ Dɔwɔwɔwo 13:6-12.\nYesu do ŋugbe be yeanɔ kple nusrɔ̃lawo, eye gbɔgbɔ kɔkɔea hã akpe ɖe wo ŋu woaɖe gbeƒã\n5. (a) Nu ka ƒe ŋugbee Yesu do na eƒe nusrɔ̃lawo? (b) Nu kae ŋutinyagbalẽ aɖe gblɔ tso ƒe alafa gbãtɔ ŋu?\n5 Nusrɔ̃laawo nya be yewomate ŋu awɔ gbeƒãɖeɖedɔ sia le anyigba bliboa dzi le yewoƒe ŋusẽ me o. Ke boŋ wonyae be, Yesu do ŋugbe be yeanɔ kpli yewo, eye gbɔgbɔ kɔkɔea hã akpe ɖe yewo ŋu. (Mateo 28:20) Nu bubu aɖewo hã anya de nusrɔ̃laawo dzi ɣemaɣi. Le nyateƒe me la, ŋutinyagbalẽ aɖe gblɔ be, anɔ eme be ƒe alafa gbãtɔe nye ɣeyiɣi nyuitɔ na Kristotɔwo be woadze gbeƒãɖeɖedɔa gɔme, eye Kristotɔwo se le wo ɖokui me emegbe be Mawue dzra mɔa dzi ɖo na yewo.\n6. (a) Nu kawo mee míadzro le nyati sia me? (b) Nu kawo mee míadzro le nyati si kplɔe ɖo me?\n6 Ðe Yehowa trɔ xexemenudzɔdzɔwo ale be Kristotɔwo nate ŋu awɔ gbeƒãɖeɖedɔa le ƒe alafa gbãtɔ mea? Biblia megblɔe o. Gake míenya be Yehowa di be yeƒe amewo naɖe gbeƒã nya nyuia, eye Satana mete ŋu xe mɔ na wo o. Le nyati sia me la, míadzro nu siwo na wònɔ bɔbɔe na nusrɔ̃lawo be woawɔ gbeƒãɖeɖedɔa le ƒe alafa gbãtɔ me la me. Eye le nyati si kplɔe ɖo me la, míadzro nu siwo le kpekpem ɖe mía ŋu le míaƒe ɣeyiɣi siawo me be míaɖe gbeƒã nya nyuia le xexe bliboa me la me.\nROMA FIAÐUƑEA ƑE ŊUTIFAFA\n7. Nu kae nye Roma Fiaɖuƒea Ƒe Ŋutifafa, eye nu ka tae ɣeyiɣi ma to vovo na ɣeyiɣi bubu ɖe sia ɖe?\n7 Le ƒe alafa gbãtɔ me la, ŋutifafa nɔ Roma Fiaɖuƒea ƒe nutowo me, si na wònɔ bɔbɔe na nusrɔ̃lawo be woaɖe gbeƒã. Woyɔ ɣeyiɣi ma be Roma Fiaɖuƒea Ƒe Ŋutifafa. Ɣemaɣie Roma fiaɖuƒea tsi aglã ɖe sia ɖe si amewo di be yewoadze ɖe dziɖuɖua ŋu la nu. Ele eme be aʋa aɖewo dzɔ abe ale si Yesu gblɔe ɖi be adzɔ ene ya. (Mateo 24:6) Romatɔwo tsrɔ̃ Yerusalem le ƒe 70 Kristotɔwo Ŋɔli (K.Ŋ.), eye wokpe aʋa suesue aɖewo le fiaɖuƒea ƒe liƒowo dzi. Ke hã, ŋutifafa nɔ fiaɖuƒea ƒe akpa gãtɔ, si na wònɔ bɔbɔe na nusrɔ̃lawo be woazɔ mɔ ayi aɖaɖe gbeƒã le teƒe bubuwo. Ŋutifafaɣi sia xɔ abe ƒe 200 ene. Agbalẽ aɖe gblɔ be, le amegbetɔwo ƒe ŋutinya katã me la, ŋutifafaɣi aɖeke menɔ anyi wòdidi alea heɖe vi na ame gbogbowo alea kpɔ o.\n8. Aleke ŋutifafa si nɔ Roma fiaɖuƒea me ɖe vi na nusrɔ̃lawoe?\n8 Anɔ abe ƒe 250 le Kristo ƒe ku megbe la, agbalẽnyala aɖe si ŋkɔe nye Origen ŋlɔ nu tso ŋutifafaɣi sia ŋu. Egblɔ be esi Romatɔwo nɔ dukɔ geɖewo dzi ɖum ta la, enɔ bɔbɔe na nusrɔ̃lawo be woaɖe gbeƒã le dukɔ mawo katã me. Amewo menɔ aʋa wɔm be yewoaʋli yewoƒe dukɔa ta o, ke boŋ wonɔ woƒe kɔƒewo me le ŋutifafa me. Eya ta Origen gblɔ be esia ʋu mɔ na ame geɖewo be woase gbeƒã si ɖem nusrɔ̃lawo nɔ ku ɖe lɔlɔ̃ kple ŋutifafa ŋu. Togbɔ be woti nusrɔ̃lawo yome hã la, wozã ŋutifafaɣi ma nyuie tsɔ kaka nya nyuia le afi sia afi.—Xlẽ Romatɔwo 12:18-21.\nMƆZƆZƆ NƆ BƆBƆE WU\n9, 10. Nu kawoe na mɔzɔzɔ nɔ bɔbɔe na nusrɔ̃laawo?\n9 Romatɔwo ƒe mɔ siwo wodo to woƒe fiaɖuƒea ƒe nutowo katã kloe me la ƒe didime wu kilometa 80,000. Esia na Roma-ʋakɔ sesẽ la ƒe asrafowo tea ŋu zɔa mɔ yia fiaɖuƒea ƒe akpa vovovowo kaba ɖatsia ʋunyaʋunyawɔwɔwo nu. Kristotɔwo hã zã mɔdodo siawo le woƒe mɔzɔzɔ to avewo, gbegbewo kple todzimɔwo dzi yina ɖaɖea gbeƒã le teƒe bubuwo.\nRomatɔwo ƒe mɔdodowo na wònɔ bɔbɔe na Kristotɔwo be woaɖe gbeƒã le teƒe geɖe\n10 Hekpe ɖe mɔdodowo ŋu la, Romatɔwo zãa tɔdziʋuwo hã tsɔ zɔa mɔe. Wokua ʋu toa tɔsisiwo kple atsiaƒu dzi yia ʋudzeƒe alafa geɖe siwo le woƒe fiaɖuƒea ƒe akpa vovovowo. Romatɔwo zɔa ƒudzimɔ toa teƒe siwo wu 900 sɔŋ. Esia na wònɔ bɔbɔe na Kristotɔwo hã be woaɖo tɔdziʋu ayi teƒeteƒewo. Womehiã mɔzɔgbalẽwo hafi ayi dukɔ bubuwo me o. Azɔ hã, adzodalawo mebɔ ɖe mɔ mawo dzi o, elabena wonya be Romatɔwo hea to na nu vlo wɔlawo vevie. Eye esi wònye be Roma-srafowo ƒe tɔdziʋuwo hã nɔa ƒudzimɔ mawo dzi ɣesiaɣi ta la, mɔzɔlawo mevɔ̃na be ƒudzidzodalawo ava dze yewo dzi o. Togbɔ be Biblia gblɔ be tɔdziʋu siwo Paulo ɖo la dometɔ aɖewo gbã, eye wòɖo afɔku me le atsiaƒu dzi ɣeaɖewoɣi hã la, megblɔ ɣeaɖekeɣi be edze ƒudzidzodalawo si me o. Eya ta amewo mevɔ̃na fũu ne wole mɔ zɔm to mɔdodowo kple atsiaƒu dzi o.—2 Korintotɔwo 11:25, 26.\nAgbalẽ bablawo na wònɔ bɔbɔe wu be woake ɖe ŋɔŋlɔawo ŋu (Kpɔ memama 12)\n11. Nu ka tae Helagbe koŋue nusrɔ̃laawo zã?\n11 Teƒe siwo dzi Roma fiaɖuƒea kpɔ ŋusẽ ɖo la ƒe akpa gãtɔ nye nuto siwo dzi Helatɔwo ƒe fia Aleksanda Gãtɔ ɖu ƒe aɖewo do ŋgɔ. Eya ta nuto mawo me tɔwo srɔ̃ Helagbe si woyɔna be Koine la dodo. Esia na wònɔ bɔbɔe na nusrɔ̃laawo be woaɖe gbeƒã na amewo le gbegbɔgblɔ ma me. Eye woate ŋu ayɔ nya tso Hebri Ŋɔŋlɔawo me gɔ̃ hã, elabena woɖe egɔme ɖe Helagbe me ɣemaɣi. Ame geɖe nya nu tso gɔmeɖeɖe sia si woyɔna be Septuagint (Septante) la ŋu. Yudatɔ siwo nɔ Egipte ye ɖe egɔme. Eye Helagbe ye Biblia ŋlɔlawo zã tsɔ ŋlɔ Biblia-gbalẽ susɔeawo. Esi Helagbe nye gbegbɔgblɔ si me nyawo sɔ gbɔ ɖo ta la, enye gbe si sɔ nyuie na Biblia me nyateƒe gogloawo me ɖeɖe. Eye Helagbe na wònɔ bɔbɔe be kadodo nyui kple ɖekawɔwɔ nɔ hameawo dome.\n12. (a) Nu ka tae agbalẽ bablawo zazã le bɔbɔe wu agbalẽ xatsaxatsawo? (b) Ɣekaɣie Kristotɔ akpa gãtɔ dze agbalẽ bablawo zazã gɔme?\n12 Nu kawoe Kristotɔ siwo nɔ anyi le ƒe alafa gbãtɔ me zã le woƒe Biblia fiafiadɔa me? Gbã la, wozã agbalẽ xatsaxatsawo. Gake menɔ bɔbɔe be woatsɔ agbalẽ xatsaxatsawo tso teƒe yi teƒe o. Eye ɣesiaɣi si Kristotɔwo di be yewoaxlẽ ŋɔŋlɔ aɖe la, ele be woakeke agbalẽ xatsaxatsa lɔbɔɔ la ʋuu hafi ake ɖe eŋu, eye emegbe woagaxatsae ake. Azɔ hã, esi wònye be lãgbalẽa ƒe akpa ɖeka ko dzie woŋlɔa nu ɖo zi geɖe ta la, Mateo ƒe Nyanyuigbalẽa ɖeɖe dzaa nɔ agbalẽ xatsaxatsa gã ɖeka dzi. Emegbe amewo dze agbalẽ ɖeɖee siwo wobla ɖekae la zazã gɔme zi gbãtɔ. Esia na wònɔ bɔbɔe na nuxlẽlawo be woaʋu agbalẽa ƒe axawo kaba ake ɖe ŋɔŋlɔ si dim wole ŋu. Ŋutinyaŋlɔlawo gblɔ be Kristotɔwo dze agbalẽ bablawo zazã gɔme enumake, eye tso ƒe 100 K.Ŋ. megbe la, wo dometɔ akpa gãtɔ nɔ agbalẽ siawo zãm.\nROMATƆWO ƑE SE\n13, 14. (a) Aleke Romatɔwo ƒe sea kpɔ Paulo tae le esi wònye Romatɔ ta? (b) Aleke Romatɔwo ƒe sea ɖe vi na Kristotɔwo?\n13 Romatɔwo ƒe sea ɖe vi na Kristotɔwo le ƒe alafa gbãtɔ me. Le kpɔɖeŋu me, Romatɔe Paulo nye, eya ta sea kpɔ eta zi geɖe le eƒe mɔzɔzɔwo me. Esi Roma-srafowo lé Paulo le Yerusalem eye wodi be woaƒoe kple atam la, egblɔ na wo be Romatɔe yenye. Ena aʋafiagã la nya be se meɖe mɔ be woaƒo Romatɔ esi womedrɔ̃ ʋɔnui hafi o. “Eya ta ame siwo di be yewoawɔ [fu Paulo] ne wòato nyateƒe la dzo le egbɔ enumake; eye vɔvɔ̃ ɖo aʋafiagã la ŋutɔ, esi wòva nya be Romatɔe wònye hafi yeblae.”—Dɔwɔwɔwo 22:25-29.\nKristotɔwo wɔ Romatɔwo ƒe sea ŋu dɔ le gbeƒãɖeɖe kple “nya nyui la ta ʋiʋli kple eɖoɖo anyi le se nu” me\n14 Esi Paulo nye Romatɔ ta la, esia kpɔ ŋusẽ ɖe ale si wowɔ nu ɖe eŋu le Filipi la dzi. (Dɔwɔwɔwo 16:35-40) Eye esime ameha siwo do dziku la di be yewoatu nu kple Kristotɔ aɖewo le Efeso la, dudzikpɔlaa ɖo asi ameha la dzi hexlɔ̃ nu wo be wole Romatɔwo ƒe se dzi dam. (Dɔwɔwɔwo 19:35-41) Emegbe esime Paulo nɔ Kaisarea la, ezã eƒe gomenɔamesi tsɔ bia be Roma fiagã nagbugbɔ nyaa adrɔ̃ na ye. Mɔnukpɔkpɔ su esi wòʋli nya nyuia ta le afi ma. (Dɔwɔwɔwo 25:8-12) Eya ta Kristotɔwo wɔ Romatɔwo ƒe sea ŋu dɔ le gbeƒãɖeɖe kple “nya nyui la ta ʋiʋli kple eɖoɖo anyi le se nu” me.—Filipitɔwo 1:7.\nYUDATƆWO NƆ DUKƆ GEÐEWO ME\n15. Teƒe kawoe Yudatɔ geɖe nɔ le ƒe alafa gbãtɔ me?\n15 Nu bubu aɖe hã anya kpe ɖe ƒe alafa gbãtɔ me Kristotɔwo ŋu be woaɖe gbeƒã le xexea me katã. Ɣemaɣi la, menye Israel koe Yudatɔwo nɔ o, ke boŋ wonɔ dukɔ geɖewo me. Nu ka tae? Ƒe alafa geɖe do ŋgɔ la, woɖe aboyo Yudatɔwo yi Asiria, eye emegbe wogaɖe aboyo wo dometɔ bubuwo yi Babilon. Emegbe esime Persiatɔwo nɔ Babilon dzi ɖum la, Yudatɔwo kaka ɖe Persia Fiaɖuƒe bliboa me. (Ester 9:30) Kaka ƒe alafa gbãtɔ, si nye Yesu ŋɔli naɖo la, Yudatɔwo nɔ Roma Fiaɖuƒea ƒe nuto vovovoawo me, le teƒewo abe Egipte kple Dziehe Afrika ƒe nuto bubuwo ene, kpakple Hela, Asia Sue (Turkey) kple Mesopotamia (Iraq) hã. Wogblɔ be ame abe miliɔn 60 siwo nɔ fiaɖuƒea ƒe nutoawo me ɣemaɣi la dometɔ siwo wu miliɔn 4 sɔŋ nye Yudatɔwo. Eye togbɔ be Yudatɔwo kaka ɖe nutoawo katã me hã la, wokpɔtɔ lé woƒe subɔsubɔ me ɖe asi.—Mateo 23:15.\n16, 17. (a) Esi Yudatɔwo nɔ dukɔ geɖe me ta la, aleke esia ɖe vi na ame siwo menye Yudatɔwo o? (b) Yudatɔwo ƒe kpɔɖeŋu kawoe Kristotɔwo srɔ̃?\n16 Esi Yudatɔwo nɔ dukɔ geɖewo me ta la, ame geɖe siwo menye Yudatɔwo o la va nya nu tso Hebri Ŋɔŋlɔawo kple Yudatɔwo ƒe dzixɔsewo ŋu. Le kpɔɖeŋu me, amewo srɔ̃e be Mawu vavã ɖeka koe li, eye ele be ame siwo le esubɔm nawɔ ɖe eƒe sewo dzi. Wosrɔ̃e hã be Mawu gbɔe Hebri Ŋɔŋlɔawo tso, eye nyagblɔɖi geɖewo le eme ku ɖe Mesia la ŋu. (Luka 24:44) Eya ta esi Kristotɔwo nɔ gbeƒã ɖem nya nyuia la, Yudatɔwo kple ame siwo menye Yudatɔwo o siaa nya nu tso nu siwo fiam Kristotɔwo nɔ la dometɔ aɖewo ŋu. Paulo di be yeake ɖe ame siwo aɖo to nya nyuia ŋu, eya ta zi geɖe la, eyia Yudatɔwo ƒe ƒuƒoƒewo, afi si wosubɔa Mawu le, eye wòdzroa Ŋɔŋlɔawo me kpli wo.—Xlẽ Dɔwɔwɔwo 17:1, 2.\n17 Yudatɔwo kpea ta edziedzi le ƒuƒoƒewo loo alo teƒe bubuwo hena tadedeagu. Wodzia ha, wodoa gbe ɖa, eye wodzroa Ŋɔŋlɔawo me. Nenema tututue Kristotɔ gbãtɔwo hã wɔe, eye nenemae míawo hã míewɔnɛ egbea le míaƒe hamewo me.\nYEHOWA KPE ÐE WO ŊU WOÐE GBEƑÃ\n18, 19. (a) Aleke nɔnɔme siwo nɔ anyi le ƒe alafa gbãtɔ me kpe ɖe Kristotɔwo ŋui? (b) Aleke nyati sia na nèse le ɖokuiwò me tso Yehowa ŋu?\n18 Ƒe alafa gbãtɔ nye ɣeyiɣi ɖedzesi aɖe le ŋutinya me. Le Roma Fiaɖuƒea me la, ŋutifafa nɔ anyi, ame geɖe tea ŋu doa gbegbɔgblɔ ɖeka, eye sea kpɔ amewo ta. Mɔzɔzɔ nɔ bɔbɔe, eye dukɔ geɖe me tɔwo nya nu tso Yudatɔwo kpakple Hebri Ŋɔŋlɔawo ŋu. Nu siawo katã kpe ɖe Kristotɔwo ŋu woyi dɔ si Mawu de asi na wo la wɔwɔ dzi.\n19 Anɔ ƒe 400 hafi Yesu nava anyigba dzi la, Helatɔwo ƒe xexemenunyala Plato gblɔ be, esesẽ ŋutɔ be amewo nanya Wɔla la, eye manya wɔ be woagblɔ eŋu nya na amewo katã le xexe bliboa me o. Gake Yesu gblɔ be: “Nu siwo womate ŋu awɔ le amegbetɔwo gbɔ o la, woate ŋu awɔ wo le Mawu ya gbɔ.” (Luka 18:27) Edze ƒãa be Yehowa ƒe kpekpeɖeŋue na gbeƒãɖeɖedɔa le edzi dzem. Edi be “dukɔwo katã me tɔwo” nase nya nyuia eye woadze si ye. (Mateo 28:19) Nyati si kplɔe ɖo adzro ale si míele gbeƒã ɖem nya nyuia le xexe bliboa me egbea la me.\nRoma Fiaɖuƒea: Esia fia anyigba siwo dzi Romatɔwo ɖu. Romatɔwo ho aʋa ɖe dukɔ geɖe siwo gogo Roma ŋu hexɔ woƒe anyigbawo. Mlɔeba, woɖu anyigba siwo nɔ Domeƒua ŋu la dzi va se ɖe keke Britania ke\nRoma Fiaɖuƒea Ƒe Ŋutifafa: Enye ɣeyiɣi si me ŋutifafa nɔ Roma Fiaɖuƒea me. Ŋutifafaɣi sia xɔ abe ƒe 200 ene, eye aʋa geɖe medzɔ le nuto siwo dzi ɖum wonɔ la me o


Mikpe Ðe Mia Viwo Ŋu Woadze “Nunya Hena Ðeɖekpɔkpɔ” | Nusɔsrɔ̃\nGbetakpɔxɔ—Tata Si Míesrɔ̃na | December 2017\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\nDzilawo—Mikpe Ðe Mia Viwo Ŋu Woadze “Nunya Hena Ðeɖekpɔkpɔ”\n“Tso ɖevime kee nènya ŋɔŋlɔ kɔkɔeawo, siwo ate ŋu ana nàdze nunya hena ɖeɖekpɔkpɔ.”—2 TIM. 3:15.\nHADZIDZI: 141, 134\nNU KAE WÒFIA BE . . .\nwoanya ŋɔŋlɔ kɔkɔeawo?\nwoakpɔ kakaɖedzi le nu ŋu?\nwoadze nunya hena agbetsitsi?\n1, 2. Nu ka tae dzila aɖewo tsia dzi ne wo viwo di be yewoaɖe adzɔgbe na Yehowa ahaxɔ nyɔnyrɔ?\nƑE SIA ƑE la, Biblia nusrɔ̃vi akpe geɖe ɖea adzɔgbe na Yehowa hexɔa nyɔnyrɔ. Wo dometɔ geɖe nye ɖeviwo kple sɔhɛ siwo wonyi le nyateƒea me eye wotiae be yewoanɔ agbemɔa dzi. (Ps. 1:1-3) Ne dzila Kristotɔe nènye la, ke ɖikeke mele eme o be èle mɔ kpɔm na gbe si gbe viwò axɔ nyɔnyrɔ.—Tsɔe sɔ kple 3 Yohanes 4.\n2 Ke hã, ate ŋu adzɔ be nàtsi dzi hã. Ðewohĩ èkpɔ sɔhɛ aɖewo siwo xɔ nyɔnyrɔ, gake emegbe wova nɔ ɖi kem nenye be agbenɔnɔ ɖe Mawu ƒe mɔfiamewo nue nye nyuitɔ. Wo dometɔ aɖewo do le nyateƒea me gɔ̃ hã. Eya ta, ɖewohĩ àtsi dzi be ye via ate ŋu adze Yehowa subɔsubɔ gɔme nyuie gake lɔlɔ̃ si le esi na nyateƒea nu ava tsi. Ðewohĩ, ɖevia ava wɔ nu abe ƒe alafa gbãtɔ me Efeso hamea me tɔwo ene. Yesu gblɔ tso wo ŋu be: “Ègblẽ lɔlɔ̃ si nɔ asiwò gbã la ɖi.” (Nyaɖ. 2:4) Aleke nàwɔ aƒo asa na esia eye nàkpe ɖe viwòa ŋu ‘wòatsi ahakpɔ ɖeɖe’? (1 Pet. 2:2) Timoteo ƒe kpɔɖeŋua me dzodzro ana míakpɔ ŋuɖoɖoa.\n‘ÈNYA ŊƆŊLƆ KƆKƆEAWO’\n3. (a) Aleke Timoteo wɔ va zu Kristotɔ, eye aleke wòwɔ nu ɖe Kristo ƒe nufiafiawo ŋui? (b) Nu vevi etɔ̃ siwo nusɔsrɔ̃ lɔ ɖe eme ka dzie Paulo tɔ asii na Timoteo?\n3 Anɔ eme be esi apostolo Paulo yi Listra zi gbãtɔ le ƒe 47 Kristotɔwo Ŋɔli mee Timoteo se nu tso Yesu ƒe nufiafiawo ŋu zi gbãtɔ. Anɔ eme be ƒewuivi koe Timoteo nye ɣemaɣi, ke hã, enɔ agbe ɖe nu siwo wòsrɔ̃ la nu. Ƒe eve megbe la, eva zu Paulo ƒe mɔzɔhati. Ƒe 16 aɖewo megbe la, Paulo ŋlɔ ɖo ɖe Timoteo bena: “Nɔ nu siwo nèsrɔ̃, eye nèkpɔ kakaɖedzi le wo ŋu hexɔ wo dzi se la me, elabena ènya ame siwo gbɔ nèsrɔ̃ wo le, eye be tso ɖevime kee nènya ŋɔŋlɔ kɔkɔeawo [Hebri Ŋɔŋlɔawo], siwo ate ŋu ana nàdze nunya hena ɖeɖekpɔkpɔ to Kristo Yesu dzixɔse me.” (2 Tim. 3:14, 15) De dzesii be Paulo tɔ asi nu etɔ̃ aɖewo dzi: (1) Timoteo nya ŋɔŋlɔ kɔkɔeawo, (2) ekpɔ kakaɖedzi le nu siwo wòsrɔ̃ ŋu hexɔ wo dzi se, eye (3) edze nunya hena ɖeɖekpɔkpɔ to Kristo Yesu dzixɔse me.\n4. Dɔwɔnu kawoe nède dzesii be woɖea kpe ŋutɔ le nufiafia viwòwo me? (Kpɔ nɔnɔmetata si le nyati sia ƒe gɔmedzedze.)\n4 Esi nènye dzila Kristotɔ ta la, èdi be viwòa nanya ŋɔŋlɔ kɔkɔeawo, si lɔ Hebri Ŋɔŋlɔawo kple Kristotɔwo Ƒe Hela Ŋɔŋlɔawo siaa ɖe eme egbea. Ðevi suewo gɔ̃ hã ate ŋu asrɔ̃ nu tso amewo kple nudzɔdzɔ siwo ŋu woƒo nu tsoe le Biblia me la ŋu le woƒe ŋutete nu. Yehowa ƒe habɔbɔa trɔ asi le dɔwɔnu gbogbo aɖewo ŋu be dzilawo nazã atsɔ akpe ɖe wo viwo ŋu. Esiawo dometɔ kawoe le mia degbe me? Ðo ŋku edzi be Ŋɔŋlɔawo ŋuti sidzedzee nye gɔmeɖoanyi si ana ƒomedodo kplikplikpli nanɔ ame kple Yehowa dome.\n‘ÈKPƆ KAKAÐEDZI LE WO ŊU HEXƆ WO DZI SE’\n5. (a) Nu kae wòfia be ame ‘nakpɔ kakaɖedzi le nu ŋu ahaxɔ edzi ase’? (b) Aleke míewɔ nya be Timoteo kpɔ kakaɖedzi le Yesu ŋuti nya nyui si wòsrɔ̃ la ŋu hexɔ edzi se?\n5 Ele vevie be ame nanya ŋɔŋlɔ kɔkɔeawo. Ke hã, ŋɔŋlɔawo zazã atsɔ ahe ɖeviwo bia nu geɖe wu nufiafia wo tso amewo kple nudzɔdzɔ siwo ŋu woƒo nu tsoe le Biblia me ŋu dzro ko. Wogblɔ tso Timoteo ŋu be ‘ekpɔ kakaɖedzi le nu siwo wòsrɔ̃ la ŋu hexɔ wo dzi se.’ Le Helagbea nu la, nyagbe ma fia be “woaka ɖe nane dzi bliboe” alo “woalɔ̃ ɖe nyateƒenya vevi aɖe dzi bliboe.” Timoteo nya Hebri Ŋɔŋlɔawo tso eƒe ɖevime ke. Emegbe ekpɔ kpeɖodzi sẽŋu siwo na wòva ka ɖe edzi be Yesu ye nye Mesia la. Ne míagblɔe bubui la, kakaɖedzi si su esi la na wòxɔ nu siwo wònya la dzi se. Timoteo xɔ nya nyuia dzi se ale gbegbe be eʋãe wòxɔ nyɔnyrɔ heva zu Paulo ƒe zɔhɛ le dutanyanyuigbɔgblɔdɔa me.\n6. Aleke nàte ŋu akpe ɖe viwòwo ŋu be woakpɔ kakaɖedzi le nu siwo wosrɔ̃ le Mawu ƒe Nyaa me ŋu ahaxɔ wo dzi ase?\n6 Aleke nàte ŋu akpe ɖe viwòwo ŋu woakpɔ kakaɖedzi le nu siwo wosrɔ̃ ŋu ahaxɔ wo dzi ase, abe ale si wònɔ le Timoteo gome ene? Gbã la, ebia dzigbɔɖi. Kakaɖedzi mesua ame si le zã ɖeka kple eƒe dodo me o, eye viwòwo maxɔ nu siwo dzi nèka ɖo la dzi ase le esi nèka ɖe wo dzi ta ko o. Ehiã be ɖevi ɖe sia ɖe nawɔ eya ŋutɔ ƒe “tamebubuŋutete” ŋu dɔ be wòakpɔ kakaɖedzi le Biblia me nyateƒea ŋu. (Xlẽ Romatɔwo 12:1.) Esi nènye dzila ta la, akpa vevi aɖe li nàwɔ le go sia me, vevietɔ ne viwòa bia nyabiasewo. Na míadzro esia ƒe kpɔɖeŋu ɖeka me.\n7, 8. (a) Aleke dzila Kristotɔ aɖe wɔa nu dzigbɔɖitɔe le nufiafia via gome? (b) Ɣekaɣie wòva hiã be wò hã nàgbɔ dzi ɖi na viwò?\n7 Thomas, si nye vifofo si si vinyɔnuvi si xɔ ƒe 11 le la gblɔ be: “Vinyea tea ŋu biana be, ‘Ðe wòanye be nuwo ƒe tɔtrɔ vivivi dzie Yehowa to wɔ nu gbagbewo ɖe anyigba dzia?’ alo, ‘Nu ka tae mímekpɔa gome le nuwɔnawo abe akɔdada ene me kple susu be nuwo naka ɖe eme wu le dukɔa me o?’ Ɣeaɖewoɣi la, ɖe meléa ɖokuinye ale be magava nɔ nu si dzi wòle be wòaxɔ ase la ɖom nɛ o. Menye nyateƒenya ɖeka aɖe gbɔgblɔ kã ye ana kakaɖedzi nasu esi o, ke boŋ kpeɖodzinya viviviwoe.”\n8 Thomas nyae hã be nufiafia bia dzigbɔɖi. Le nyateƒe me la, Kristotɔwo katã hiã dzigbɔɖi. (Kol. 3:12) Thomas nyae hã be ahiã be yeanɔ nu me dzrom kple ye via edziedzi hena ɣeyiɣi didi aɖe. Ehiã be wòakpe ɖe via ŋu be wòade ŋugble le Ŋɔŋlɔawo ŋu ale be wòate ŋu aka ɖe nu siwo srɔ̃m wòle la dzi. Thomas gblɔ be: “Mía kple srɔ̃nye míedina be míanya nenye be mía via xɔ nu si srɔ̃m wòle la dzi se eye wòse egɔme, vevietɔ ne nya veviwo fɔ ɖe te. Ne ebia nyawo la, mekpɔnɛ be esia sɔ ŋutɔ. Le nyateƒe me la, matsi dzi nenye be elɔ̃na ɖe nya siwo míegblɔ dzi gake mebiaa nyawo o.”\n9. Aleke nàte ŋu aku Mawu ƒe Nyaa ɖe to me na viwòwo?\n9 Ne dzilawo gbɔa dzi ɖi fiaa nu wo viwo la, ʋɛʋɛʋɛ la, ɖeviawo ava se nu si dzi woxɔ se la ƒe “kekeme kple didime kple kɔkɔme kpakple goglome gɔme.” (Ef. 3:18) Míate ŋu afia nu wo wòasɔ ɖe woƒe ƒexɔxɔ kple ŋutetewo nu. Zi ale si wole kakaɖedzi geɖe wu kpɔm le nu siwo srɔ̃m wole ŋu la, zi nenemae wòanɔ bɔbɔe na wo wu be woaʋli woƒe dzixɔsewo ta le woƒe sukuhatiwo kple ame bubuwo ŋkume. (1 Pet. 3:15) Le kpɔɖeŋu me, ɖe viwòwo ate ŋu azã Biblia atsɔ aɖe nu si dzɔna ɖe ame dzi ne eku mea? Ðe wokpɔe be susu le nu si Biblia gblɔ tso nyaa ŋu mea? * Nyateƒee, ebia dzigbɔɖi be nàku Mawu ƒe Nyaa ɖe to me na viwòa, gake eɖea vi mlɔeba.—5 Mose 6:6, 7.\n10. Nu kae wòle be wòawɔ akpa vevi aɖe le nufiafia ɖeviwo me?\n10 Kpɔɖeŋu nyui si nàɖo hã awɔ akpa vevi aɖe be xɔse sẽŋu nasu viwòwo si. Stephanie, si nye vidada aɖe si si vinyɔnuvi etɔ̃ le, gblɔ be: “Tso esime ɖeviawo nɔ sue la, mebiaa ɖokuinye be, ‘Ðe meƒoa nu na vinyewo tso nu si tae nye ŋutɔ meka ɖe edzi be Yehowa li, elɔ̃ mí, eye eƒe mɔwo dzɔ ŋua? Ðe vinyewo kpɔnɛ kɔtɛ le ŋunye be melɔ̃ Yehowa vavã?’ Ne kakaɖedzi mele nye ŋutɔ asinye o la, ke nyemate ŋu akpɔ mɔ be wòanɔ vinyewo si o.”\nALE SI WOADZE “NUNYA HENA ÐEÐEKPƆKPƆ”\n11, 12. Nu kae nye nunya, eye nu ka tae míate ŋu aƒo nya ta be nunya mele ƒexɔxɔ me kokoko o?\n11 Abe ale si míekpɔe va yi ene la, (1) Ŋɔŋlɔawo ŋuti sidzedze su Timoteo si, eye (2) eka ɖe nu siwo dzi wòxɔ se la dzi. Gake nu kae Paulo wɔnɛ esi wògblɔ be ŋɔŋlɔ kɔkɔeawo ate ŋu ana Timoteo nadze “nunya hena ɖeɖekpɔkpɔ”?\n12 Insight on the Scriptures, (Étude perspicace des Écritures) Babla 2 lia ɖe eme be le Biblia me la, nunya fia be “ŋutete nanɔ ame si be wòazã sidzedze kple nugɔmesese atsɔ akpɔ kuxiwo gbɔ, wòatsɔe aƒo asa na afɔkuwo alo ado le wo me, wòatsɔe aɖo taɖodzinu aɖewo gbɔ, alo wòaɖo aɖaŋu na amewo be woawɔe nenema. Nunya ƒe amesimanɔmanɔ nye bometsitsi.” Biblia gblɔ be “bometsitsi bla ɖe ɖevi ƒe dzi ŋu.” (Lod. 22:15) Ekema eme kɔ ƒãa be esi bometsitsi nye nunya ƒe amesimanɔmanɔ ta la, nunya ƒe amesinɔnɔ fia be ame tsi le susu me. Menye ƒe si ame aɖe xɔe afia be etsi le gbɔgbɔ me o, ke boŋ ale si wòvɔ̃a Yehowa eye wòdina be yeawɔ eƒe sewo dzie aɖee afia.—Xlẽ Psalmo 111:10.\n13. Aleke ɖeviwo ate ŋu aɖee afia be yewodze nunya hena ɖeɖekpɔkpɔ?\n13 Ne ɖeviwo tsi le gbɔgbɔ me la, womeɖea mɔ woƒe nudzodzrowo kple ɖevi bubuwo ƒe nyaƒoɖeamenuwo ‘ƒoa wo yina gbɔna henyamaa wo abe ƒutsotsoewo ene’ o. (Ef. 4:14) Ke boŋ, wonaa hehe “woƒe nugɔmeseseŋutetewo” ale be “woate ŋu ade vovo nyui kple vɔ̃ dome.” (Heb. 5:14) Wotsoa nya me le nunya me ne wo dzilawo alo ame tsitsi bubuwo mele wo kpɔm o gɔ̃ hã, eye esia ɖenɛ fiana be wole ŋgɔ yim ɖo ta tsitsinyenye gbɔ. (Flp. 2:12) Nunya sia tɔgbie hiã hena ɖeɖekpɔkpɔ. (Xlẽ Lododowo 24:14.) Aleke nàte ŋu akpe ɖe viwòwo ŋu be nunya sia nasu wo si? Gbã la, kpɔ egbɔ be Biblia ƒe agbenɔnɔ ŋuti mɔfiame siwo me nèléna ɖe asi la me kɔ na viwòwo. To wò nyawo kple kpɔɖeŋu siwo nèɖona dzi la, na woakpɔe be mɔfiame siwo le Mawu ƒe Nyaa me dzie nèwɔna.—Rom. 2:21-23.\nNu ka tae wòle vevie be dzilawo nayi edzi anɔ kpekpem ɖe wo viwo ŋu? (Kpɔ memama 14-18)\n14, 15. (a) Nya vevi kawo ŋue wòle be ɖevi alo sɔhɛ si di be yeaxɔ nyɔnyrɔ la nade ŋugble le? (b) Aleke nàte ŋu akpe ɖe viwòwo ŋu woabu yayra siwo Mawu ƒe sewo dzi wɔwɔ hena vɛ ŋu?\n14 Ke hã, be nàkpe ɖe viwòwo ŋu woatu xɔse ɖo la, ebia nu geɖe wu nu si nyo kple nu si menyo o gbɔgblɔ na wo ko. Anyo be nàkpe ɖe wo ŋu woade ŋugble le biabiawo abe esiawo ene ŋu: ‘Nu ka tae Biblia de se ɖe nuwɔna aɖewo siwo dzroa ŋutilã la ŋu? Nu kae na meka ɖe edzi be Biblia me mɔfiamewo dzi wɔwɔe aɖe vi nam ɣeawokatãɣi?’—Yes. 48:17, 18.\n15 Ele be woakpe ɖe ɖevi si di be yeaxɔ nyɔnyrɔ la ŋu be wòade ŋugble la nya bubu aɖe hã ŋu. Eyae nye ale si wòsena le eɖokui me ku ɖe agba si Kristotɔnyenye ada ɖe edzi la ŋu. Ne eva zu Kristotɔ la, viɖe kawoe ado tso eme? Kuxi kawo mee wòato? Aleke viɖeawo ƒo kuxiawo tae? (Marko 10:29, 30) Nu mawoe ate ŋu ado mo ɖa le eƒe nyɔnyrɔxɔxɔ megbe. Eya ta, ele vevie ŋutɔ be ame nabu nya mawo ŋu nyuie hafi axɔ nyɔnyrɔ. Ne wokpe ɖe ɖeviwo ŋu wode ŋugble le yayra siwo toɖoɖo hena vɛ kple tomaɖomaɖo me tsonuwo ŋu nyuie la, esia ana woaka ɖe nya vevi aɖe dzi. Eyae nye ka? Eyae nye be Biblia me mɔfiamewo dzi wɔwɔ aɖe vi na wo ɣeawokatãɣi.—5 Mose 30:19, 20.\nNE ÐEVI SI XƆ NYƆNYRƆ ƑE XƆSE LE GBƆDZƆGBƆDZƆM\n16. Nu kae dzilawo awɔ ne wo vi si xɔ nyɔnyrɔ la ƒe xɔse le gbɔdzɔgbɔdzɔm?\n16 Ke ne edzɔ be viwò de asi ɖikeke me ɣeaɖeɣi le eƒe nyɔnyrɔxɔxɔ megbe ɖe? Le kpɔɖeŋu me, nu siwo le xexea me la ate ŋu ava nɔ sɔhɛ si xɔ nyɔnyrɔ la dzrom alo ava nɔ ɖi kem nenye be nunya le eme be ame nanɔ agbe ɖe Biblia ƒe mɔfiamewo nu. (Ps. 73:1-3, 12, 13) Ale si nàkpɔ nya siawo tɔgbi gbɔe la ate ŋu ana viwòa natiae be yeayi edzi asubɔ Yehowa loo alo yeadzudzɔ Yehowa subɔsubɔ. Viwòa gakpɔtɔ le sue alo enye sɔhɛ o, ɖoe kplikpaa be yemakpe ŋgo kplii ɖe nya sia ta o. Ke boŋ, kpe ɖe eŋu wòakpɔe be èlɔ̃e eye èdi be yeakpe ɖe eŋu.\n17, 18. Ne ɖikeke ɖo ɖevi alo sɔhɛ aɖe me la, aleke edzilawo ate ŋu akpe ɖe eŋu?\n17 Ðevi alo sɔhɛ si xɔ nyɔnyrɔ la ɖe adzɔgbe na Yehowa xoxo. Adzɔgbeɖeɖe sia fia be edo ŋugbe be yealɔ̃ Mawu, eye eƒe lɔlɔ̃nu wɔwɔe anɔ vevie na ye wu nu bubu ɖe sia ɖe. (Xlẽ Marko 12:30.) Yehowa mebua ŋugbedodo ma nu tsɛ o, eye nenemae wòle be wòanɔ le míawo hã gome. (Nyagb. 5:4, 5) Ðo ŋku nya mawo dzi na viwòa lɔlɔ̃tɔe le ɣeyiɣi si sɔ dzi. Gake hafi nàɖe afɔ sia la, wɔ dɔwɔnu siwo Yehowa ƒe habɔbɔa na dzilawo la ŋu dɔ nyuie. Ewɔwɔ alea aʋu mɔ na wò be nàte gbe ɖe edzi nɛ be ŋkubiãnyae wònye be ame naɖe adzɔgbe na Yehowa anye Kristotɔ xɔnyɔnyrɔ, eye yayrawo dona tso eme hã.\n18 Le kpɔɖeŋu me, aɖaŋuɖoɖo nyuiwo le Questions Young People Ask—Answers That Work (Les jeunes s’interrogent — Réponses pratiques) Babla 1 ƒe megbenya si ƒe tanyae nye “Nya Siwo Dzilawo Biana” la me. Wogblɔ le afi ma be: “Mègatsɔ dzitsitsi ƒo nya ta be viwòa gbe nu le wò xɔse gbɔ o. Zi geɖe la, anye be nanewo me tomee wòle tae.” Ate ŋu anye be sɔhɛwo ƒe nyaƒoɖeamenue. Alo ate ŋu anye be akogotsitsie le fu ɖem nɛ, alo ese le eɖokui me be ye tɔ sɔhɛ Kristotɔ bubuwo le agbagba dzem le Yehowa subɔsubɔ me wu ye. Megbenyaa gblɔ yi edzi be: “Le go siawo tɔgbi me la, menye wò dzixɔseawo ŋutɔ ŋue nyaa ku ɖo o. Nu siwo wɔe be agbenɔnɔ ɖe eƒe dzixɔsewo nu le sesẽm nɛ fifia la koŋ gbɔe kuxia tso.” Wogaɖo aɖaŋu bubuwo le megbenyaa me ku ɖe ale si dzila Kristotɔ ate ŋu akpe ɖe sɔhɛ si ƒe xɔse le gbɔdzɔgbɔdzɔm la ŋu.\n19. Aleke dzilawo ate ŋu akpe ɖe wo viwo ŋu woadze “nunya hena ɖeɖekpɔkpɔ”?\n19 Agbae wònye be nàhe viwòwo “le Yehowa ƒe amehehe kple nuxɔxlɔ̃ me,” gake eganye mɔnukpɔkpɔ hã. (Ef. 6:4) Abe ale si míekpɔe va yi ene la, taɖodzinu ma gbɔ ɖoɖo bia nu geɖe wu Biblia me nyawo fiafia wo ko. Ele be woakpe ɖe wo ŋu woaka ɖe nu siwo srɔ̃m wole hã dzi. Ɛ̃, ele be woƒe kakaɖedzia me nasẽ ale gbegbe be wòaʋã wo woaɖe adzɔgbe na Yehowa ahasubɔe kple dzi blibo. Neva eme be Yehowa ƒe Nya la, eƒe gbɔgbɔa kple wò agbagbadzedzewo nakpe ɖe viwòwo ŋu woadze “nunya hena ɖeɖekpɔkpɔ.”\n^ mm. 9 “Nu Ka Tututue Nye Biblia Ƒe Nufiafia?” ƒe nusrɔ̃gbalẽviawo nye dɔwɔnu nyui aɖe si ate ŋu akpe ɖe ɖeviwo kple tsitsiawo siaa ŋu be woase Biblia me nyateƒewo gɔme ahaɖe wo me. Ele gbegbɔgblɔ geɖe me le jw.org. Àkpɔe le BIBLIA ƑE NUFIAFIAWO > BIBLIASƆSRƆ̃ ƑE DƆWƆNUWO.\n“Menya Be Afɔ”\n“Mɔkpɔkpɔ Le Asinye Le Mawu Me”\nSɔhɛwo—‘Miyi Edzi Mianɔ Miaƒe Ðeɖekpɔkpɔ Ŋuti Dɔ La Wɔm’\nAGBEMEŊUTINYA Megblẽ Nuwo Ðe Megbe Hedze Aƒetɔ La Yome\nNyawo Diƒe—Ƒe 2017 Ƒe Gbetakpɔxɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2017\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2017\nGBETAKPƆXƆ—TATA SI MÍESRƆ̃NA December 2017


1 MA KORINTOSE 12 AKP - Kiniɔ ne wũ manyii, i ɔko gɔ - Bible Search\n1 MA KORINTOSE 11 1 MA KORINTOSE 13\n1 MA KORINTOSE 12\nPaulo Ɔɖe Ika I Siwarã Ame Karatã Iso\n1Kiniɔ ne wũ manyii, i ɔko gɔ mitsɛrɛ me i Ɣaa Siwarã karatã iso ne, loito lobie sɔ kuira aawɛrɛ mi. 2Miɣe sɔ ɔwi gɔ miɖe maɣɔsɔrɛdze ne, mitã ara wa nna ngbã ɔɖe mi iso fiɛ abara karabara i mi iso. 3Ne ɔso lobie sɔ mitsue sɔ ɔbiara gɔ i Ɣaa Siwarã to siɖe iso iibawo ɔɣɛ sɔ, “Sigbarĩ si siba i Yesu iso.” Ngbɔ ame ana i kuwɛ̃ iibawo ɔɣɛ sɔ, “Yesu nɖe Bosate,” si Siwarã Bielea iito siɖe wũ iso ne.\n4Siwarã karatã gbodzoo pia, ɣɛɛ Siwarã siwɛ̃ saã siɖe lotã kã. 5Bosɛ bobara Ɣaa karabara i siri agbãagbã iso, ɣɛɛ Bosate ɔwɛ̃ saã karabara boto bobara. 6Karabara agbãagbã ana pia, ɣɛɛ Ɣaa gɔmɔ ame nsɛ ɔtã ɔle fiɛ maabara kã ne.\n7Karatã biara ga i ɔrere ba ne, Ɣaa Siwarã lotã wũ sɔ ɔsu ɔbara karabara ɔtã maturi ɔɖuɖu kusia. 8Ɣaa Siwarã ɔtã ɔwɛ̃ iwola nɛ loatã sɔ ɔ̃awo maturi ika ɔɖe. Ɔmama ana ne, Siwarã ɔtã wũ inɔgba nɛ ɔ̃aɖe ala maturi ika fiɛ maanɔ karɔ̃. 9Ɔmama ana ba kafɔkaɖe siare iki i Siwarã dzɛmɔ ame ame. Fiɛ ɔmama ne, Siwarã dzɛmɔ ame ɔtã wũ sinyɛ isa karatã. 10Siwarã sɛ sitã ɔwɛ̃ ɔle sɔ ɔ̃abara awawãra, ɔmama ne, Ɣaa itɔ̃me iɣɛ, ɔmama ana ne, Siwarã agbãagbã itsue iɖi ite. Fiɛ ɔmama ɔ̃ wũ ne, siɖe agbãagbã iɣɛ. Ɔmama ana ne, siɖe agbãagbã karɔ̃ iɖi. 11Ara wagbe ɔɖuɖu ne, Ɣaa Siwarã siwɛ̃ saã dzɛmɔ karabara kaɖe. Sisɛ siɣɛ maturi karatã lɛ kumɛgɔ sibie.\n12Kuturidziri ɖe kuwɛ̃ ɣɛɛ ngɔi agbãagbã pia i kɔ̃ iso. Ngbɔ ame i Kristo ɖe ɔwɛ̃ ne, ɣɛɛ ɔba ngɔi agbãagbã. 13Maki i Siwarã siwɛ̃ saã ame mabara bo kuturidziri kuwɛ̃. Ɔ Yudase aɖe o-o, aiɖe ɔ Yudase o-o, ɔsande aɖe o-o, asigu so o-o, bo ɔɖuɖu Ɣaa itupie kubarara kuwɛ̃ gɔmɔ ame i Siwarã ɔtã bo ne. Siwarã siwɛ̃ saã dzɛmɔ ame ndu masu matã bo bonɛ ne.\n14Kuturidziri ne, kuiɖe ira iwɛ̃ kere. Ɣɛɛ ara agbãagbã losakanya abara kuturidziri. 15Si kukpa ɔɣɛ sɔ, “Gɔ iiɖe kɔrɔ̃ loɖe ɔso ne, loiɖe kuturidziri kakpai ne, iyɔ kukpa iisibua i kuturidziri iso?” 16Fiɛ si kutsue ana ɔɣɛ sɔ, “Gɔ iiɖe me nɖe inɔmi ɔso ne, loisibua i kuturidziri iso” ne, iite sɔ kutsue iisimatã i kuturidziri iso? 17Si kuturidziri ɔɖuɖu ne inɔmi kuɖe ne, nda kuabara fiɛ kuanɔ ara? Si kutsue ana kere ana kuɖe ne, nda kuabara fiɛ kuasu ara ɔfiã? 18Ɣɛɛ si bokarã inɔ ne, boanya sɔ Ɣaa ɔsu sosina ira biara ɔmatãra i ngbegɔ ɔɖɔɛ sɔ iwe. 19Si kuturidziri ɔɖuɖu ne, ira ka iwɛ̃ kere iɖe ne, nda iase? 20Ɣɛɛ lɛ kumɛgɔ boɔnya ne, ɔturi iso ara ɔsi, ɣɛɛ kuturidziri ɖe kuwɛ̃.\n21Ne ɔso inɔmi iibawo kɔrɔ̃ ɔɣere sɔ, “Loito lobie-ɔ i wũ kuira ame.” Iti ana iibawo kukpa ɔɣere sɔ, “Ainya me i kuira ame.” 22Kuturidziri ngɔi mɛ lonyɔ ɣɛkpɛtɛ miɖo ne, si mina boibawo kuira ɔbara. 23Ngɔi mɛ boisɛ bowarɛ ne, me kɔra bosɛ bodzuɛ̃ kukaakɔ boɖo ne. Fiɛ ngɔi mɛ loikote sɔ boaɖi bosɔ̃ i ɔgbami ne, bosɛ bokɔla me kukaakɔ. 24Boisɛ bobara ngbɔ botã ngɔi mɛ nto milɛ ɔnyɔ. Ɣɛɛ Ɣaa ɔfinikira nrɔɔ̃ i kuturidziri iso sɔ bosɛ bowarɛ ngɔi mɛ nna ɔle boɖo. 25Ɔbara ngbɔ sɔ si iɣɛɣɛso iibawe i kuturidziri ame, ɣɛɛ kakɔi biara aawarɛ kã ɔlaa. 26Fiɛ si kuturidziri kakɔi kawɛ̃ to kanya ibo ne, sosina ɔɖuɖu sɛ sinya ibo. Ngbɔ ame si male kakɔi kawɛ̃ ne, ngɔi tsɔra ɔɖuɖu sɛ mina isoɣɔ.\n27Ne ɔso mi ɔɖuɖu mamatã i Kristo kuturidziri iso fiɛ boɖe ɔ̃ sosina ngɔi iwɛ̃ iwɛ̃. 28I mafɔɖedze ikuri ame ne, Ɣaa ɔsu bo ɔɖuɖu ɔsia i ngbegɔ lokote bo. Ma ɖeakatɔ̃ nɖe katɔ̃memasɛdze, manyɔa nɖe Ɣaa kanyamaɖidze, matɛare nɖe maratedze, iyɔ mma nsɛ mabara awawãra fiɛ mma mba sinyɛ isa ɔle, iyɔ mabuaidze, iyɔ matɔ̃ɖedze gu mma nsɛ maɣɛ siɖe agbãagbã ana. 29Iiɖe maturi ɔɖuɖu nɖe katɔ̃memasɛdze ɣee kanyamaɖidze ɣee maratedze. Ngbɔ ame iiɖe ɔbiara mba ɔle gɔ ɔ̃asu ɔbara ala awawãra ne. 30Iiɖe ɔbiara mba ɔle gɔ masɛ masu masa sinyɛ ɣee maɣɛ siɖe agbãagbã ɣee maɖi ara wa maɣɛ karɔ̃. 31Ne ɔso misu mi situ misia i karatã ga lokɔlɛ kato kaɖo iso.\nKiniɔ ne, loate mi nnɛ lonya iɖo wã ɔɖuɖu.


GBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Myanmar Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Urdu Uzbek Venda Vietnamese Xhosa Yoruba Zulu\n“Nyemeɖoe be makpɔ amamaɖeɖenuwɔnawo hafi o. Gake esi meʋu Internet la, boblododo ƒe dzesi aɖe dze. Nyemenya ale si wòdzɔe o gake kasia makpɔ la, meʋui.”—CODY. *\n“Ðetugbui dzetugbe aɖe si le míaƒe dɔme la va nɔ ahiãmo ɖom nam. Gbe ɖeka, egblɔ nam be míayi amedzrodzeƒe ‘aɖaɖe modzaka vie.’ Menya nu si tututu dim wònɔ.”—DYLAN.\n“TETEKPƆ dzi ɖuɖu sesẽna nam wu nu sia nu.” Nya sia si ame geɖe gblɔna la ɖe ale si wobua tetekpɔe la fia—wokpɔa dzidzɔ ɖe eŋu le ememe. Gake ame bubuwo ya bua tetekpɔ abe futɔ vɔ̃ɖi ene, eye wodina vevie be yewoaɖu edzi. Nu kae wò ya nèsusu? Ne èdo go tetekpɔ la, ɖe wòle be nàna ta loo alo nàɖu edzi?\nEle eme be menye tetekpɔwo katãe hea kuxi sesẽwo vanɛ o. Le kpɔɖeŋu me, ne nɔnɔme aɖe ƒoe ɖe nuwò nètso nya me be yemagaɖu akpɔnɔ vivi o hena ɣeyiɣi aɖe gake eva dzro wò vevie eye nèbe dzaa heɖu vi aɖe la, esia made wò agbe afɔku me kokoko o. Gake kɔɖiɖi na dzodzro aɖewo, vevietɔ esiwo kplɔa ame dea gbɔdɔdɔ ƒe agbe gbegblẽ nɔnɔ me la, tea ŋu gblẽa nu ŋutɔ. Biblia xlɔ̃ nu be: “Ame si wɔ ahasi . . . la, tagbɔ gbegblẽtɔ wònye; ame si le didim be, yeatsrɔ̃ yeƒe agbe la, eyae wɔa ale nu sia tɔgbi.”—Lododowo 6:32, 33.\nNe agbe gbegblẽ nɔnɔ ƒe tetekpɔ aɖe dze ŋgɔwò la, nu kae wòle be nàwɔ? Biblia ɖo eŋu be: “Esiae nye Mawu ƒe lɔlɔ̃nu: be miazu ame siwo ŋu wokɔ, be miatsri agbe gbegblẽ nɔnɔ; be mia dome ame sia ame nanya ale si wòawɔ aɖu ye ŋutɔ ƒe ŋutilã dzi le kɔkɔenyenye kple bubu me.” (1 Tesalonikatɔwo 4:3, 4) Aleke nàwɔ asrɔ̃ ɖokuidziɖuɖu? Míadzro afɔɖeɖe etɔ̃ aɖewo siwo ate ŋu akpe ɖe ŋuwò la me.\nAfɔɖeɖe Gbãtɔ: Dzɔ Wò Ŋkuwo Ŋu\nNe míeléa ŋku ɖe nu siwo nyɔa gbɔdɔdɔ ƒe dzodzro ɖe ame me ŋu la, ana dzodzro vɔ̃wo nu nasẽ ɖe edzi le mía me. Esi wònye be kadodo le nu siwo míekpɔna kple nu siwo dzroa mí dome ta la, Yesu xlɔ̃ nu mí be: “Ame sia ame si yia edzi nɔa ŋku lém ɖe nyɔnu aɖe ŋu, si na wòdzroe la, ewɔ ahasi kplii xoxo le eƒe dzi me.” Eyome Yesu wɔ kpɔɖeŋu wɔdɔɖeamedzi aɖe esi wògblɔ be: “Eya ta ne wò ɖusimeŋku ma le nukikli zum na wò la, hoe, eye nàtsɔe aƒu gbe ɖa le ɖokuiwò ŋu.” (Mateo 5:28, 29) Nufiame kae le Yesu ƒe nyaa me na mí? Be míaɖu tetekpɔ dzi la, ele be míaɖe ŋku ɖa enumake, ke menye be míayi edzi anɔ nu siwo anyɔ dzodzro vɔ̃wo ɖe mía me la kpɔm o.\nNe èkpɔ nu si anyɔ gbɔdɔdɔ ƒe dzodzro ɖe mewò la, ɖe wò ŋku ɖa\nLe kpɔɖeŋu me: Tsɔe be wò ŋku kli gbede gakpotrela ƒe dzo si le keklẽm sesĩe la. Ðe nàyi edzi anɔ ekpɔma? Gbeɖe! Àɖe ŋku ɖa enumake alo àtsɔ asi axe mo ale be nàkpɔ wò ŋkuwo ta. Nenema kee ne wò ŋku kli nu si nyɔa gbɔdɔdɔ ƒe dzodzro ɖe ame me, eɖanye le agbalẽ me, le kɔmpiuta alo television dzi, alo ame aɖe ɖe eɖokui ɖi o, ɖe ŋku ɖa enumake. Kpɔ wò susua ta be dzodzro mawo naganyɔ ɖe mewò o. Juan, si amamaɖeɖenuwɔnawo kpɔkpɔ zu numame na tsã la, gblɔ be: “Zi geɖe la, ne mekpɔ nyɔnu dzetugbe aɖe la, medina be makpɔe agakpɔe ake. Eya ta mezia ɖokuinye dzi ɖea ŋku ɖa, hegblɔna na ɖokuinye be: ‘Do gbe ɖa na Yehowa! Ehiã be nàdo gbe ɖa enumake!’ Ne medo gbe ɖa vɔ megbe kpuie ko la, dzodzroa nu tsina.”—Mateo 6:9, 13; 1 Korintotɔwo 10:13.\nÐo ŋku edzi be nuteƒewɔla Hiob hã gblɔ be: “Mebla nu kple nye ŋku, eye aleke lawɔ malé ŋku ɖe ɖetugbui ŋu?” (Hiob 31:1) Ðe manyo be wò hã nàɖo tame kplikpaa nenema ke oa?\nTe mɔnu sia kpɔ: Ne wò ŋku kli nu si anyɔ gbɔdɔdɔ ƒe dzodzro ɖe mewò la, ɖe wò ŋku ɖa kaba. Srɔ̃ Biblia ŋlɔla si do gbe ɖa be, “Ðe nye ŋku ɖa le nu dzodzrowo kpɔkpɔ ŋu” la, ƒe kpɔɖeŋu.—Psalmo 119:37.\nAfɔɖeɖe Evelia: Dzɔ Wò Tamesusu Ŋu\nEsi mí katã míenye ame madeblibowo ta la, míewɔa avu kple dzodzro vɔ̃wo ɣeaɖewoɣi. Biblia gblɔ be: “Nu si tea ame sia ame kpɔ lae nye ye ŋutɔ ƒe nudzodzro si henɛ, eye wòblenɛ. Azɔ ne nudzodzro la fɔ fu la, edzia nu vɔ̃.” (Yakobo 1:14, 15) Aleke nàkpɔ ɖokuiwò ta be nàgage ɖe mɔ̃ vɔ̃ɖi ma si agblẽ nu le ŋuwò la me o?\nNe susu vɔ̃wo va tame na wò la, dzudzɔ eye nàdo gbe ɖa\nNe dzodzro vɔ̃wo nyɔ ɖe mewò la, ɖo ŋku edzi be àte ŋu atia ale si nàwɔ nui. Wɔ avu kple dzodzro mawo. Ðe wo ɖa le susu me. Ðu ɖokuiwò dzi be màganɔ gbɔdɔdɔ ƒe agbe gbegblẽ nuwɔnawo ŋu bum o. Ŋutsu aɖe si ŋkɔe nye Troy, si Internet dzi amamaɖeɖenuwɔnawo kpɔkpɔ zu numame na tsã la gblɔ be: “Metsɔa susu ɖoa nu nyuiwo ŋu ale be mate ŋu adzudzɔ susu vɔ̃wo ŋu bubu. Menɔ bɔbɔe kura o. Tetekpɔa ɖu dzinye zi geɖe. Gake mlɔeba la, meva srɔ̃ ale si maɖu ɖokuinye dzi be maganɔ nu mawo ŋu bum o.” Nyɔnu aɖe si ŋkɔe nye Elsa, si wɔ avu kple agbe gbegblẽ nɔnɔ ƒe tetekpɔwo esime wònye ɖetugbui la gblɔ be, “Mena nye ŋku biã ɖe Yehowa subɔsubɔ kple gbedodoɖa ŋu, si wɔe be mete ŋu dzudzɔ tamesusu vɔ̃wo ŋu bubu.”\nTe mɔnu sia kpɔ: Ne èkpɔe be èva le gbɔdɔnuwɔnawo ŋu bum la, dzudzɔ enumake eye nàdo gbe ɖa. Wɔ avu kple tamesusu gbegblẽ mawo, eye nàna wò susu nanɔ “nu siwo katã nye nyateƒe, nu siwo katã ŋu wòhiã be woabu vevie, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu woƒoa nu nyui le” la ŋu, eye “ne nɔnɔme nyui aɖe li, eye ne nane li si dze kafukafu la, [nɔ] nu siawo ŋu bum.”—Filipitɔwo 4:8.\nAfɔɖeɖe Etɔ̃lia: Kpɔ Wò Zɔzɔme Dzi\nNe dzodzroa li, tetekpɔa do mo ɖa, eye mɔnukpɔkpɔ hã le ʋuʋu ɖi la, ɖokuidziɖuɖu menɔa bɔbɔe kura o. (Lododowo 7:6-23) Aleke nàwɔ aƒo asa na nɔnɔme sia?\n“Ne ƒomea me tɔ bubuwo li ko hafi mezãa Internet la”\nBiblia ɖo aɖaŋu sia si me nunya le be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.” (Lododowo 22:3) Eya ta lé ŋku ɖe wò zɔzɔme ŋu. Bu nɔnɔme siwo ate ŋu akplɔ wò ade kuxi me la ŋu do ŋgɔ, eye nàƒo asa na wo. (Lododowo 7:25) Ŋutsu aɖe si ŋkɔe nye Filipe, si va ɖu amamaɖeɖenuwɔnawo kpɔkpɔ si zu numame nɛ tsã dzi la gblɔ be: “Meda kɔmpiuta si ƒomea zãna la ɖe afi si ame sia ame ate ŋu akpɔe le, eye mena wotrɔ asi le eŋu be wòaxe mɔ na Internet dzi amamaɖeɖenuwɔnawo. Eye ne ƒomea me tɔ bubuwo li ko hafi mezãa Internet la.” Nenema kee Troy, si ŋu nya míegblɔ va yi la gblɔ be: “Meƒoa asa na film siwo nyɔa gbɔdɔdɔ ƒe dzodzro ɖe ame me la kpɔkpɔ eye nyemenɔa ame siwo tsɔa gbɔdɔnyawo nɔa hatse kam la dome o. Nyemedi be made ɖokuinye afɔku me o.”\nTe mɔnu sia kpɔ: Dzro ɖokuiwò me anukwaretɔe be nàde dzesi wò gbɔdzɔgbɔdzɔwo, eye wɔ ɖoɖo do ŋgɔ be nàƒo asa na nɔnɔme siwo ate ŋu akplɔ wò ade tetekpɔ me.—Mateo 6:13.\nKe ne èle agbagba dzem kpem gake tetekpɔ gaɖu dziwò ɖe? Dzi megaɖe le ƒowò ale be nàna ta o! Biblia gblɔ be: “Ame dzɔdzɔe dzea anyi zi adre, eye wògafɔna.” (Lododowo 24:16) Ɛ̃, mía Fofo si le dziƒo la le dzi dem ƒo na mí be ‘míagafɔ.’ Ðe nàlɔ̃ faa axɔ kpekpeɖeŋu si wòdi be yeana wò lɔlɔ̃tɔe la? Ekema nɔ gbedodoɖa dzi nɛ, ɖeɖi megate ŋuwò o. Nɔ eƒe Nya la sɔsrɔ̃ dzi be nàdo ŋusẽ wò xɔse. Nɔ Kristotɔwo ƒe kpekpewo dem be nàse dzideƒonya siwo akpe ɖe ŋuwò be màna ta o. Na Mawu ƒe ŋugbedodo sia nade dzi ƒo na wò, esi wògblɔ be: “Mali ke wò, makpe ɖe ŋuwò.”—Yesaya 41:10.\nCody, si ŋu nya míegblɔ le gɔmedzedzea me la gblɔ be: “Avu kple kɔe wònye hafi meva dzudzɔ amamaɖeɖenuwɔnawo kpɔkpɔ. Tetekpɔa ɖu dzinye zi geɖe, gake le Mawu ƒe kpekpeɖeŋu me la, meva ɖu numame sia dzi mlɔeba.” Dylan, si hã ŋu nya míegblɔ va yi la gblɔ be: “Anye ne mate ŋu anɔ agbe gbegblẽ kple nye dɔwɔhatia bɔbɔe hafi. Gake medo dzi gblɔ nɛ be ‘Ao!’ Dzidzeme bliboe wònyena ne dzitsinya nyui le ame si. Gawu la, menya be mena Yehowa kpɔ dzidzɔ ɖe ŋunye.”\nNe èdze agbagba ɖu tetekpɔ dzi la, àte ŋu aka ɖe edzi be Mawu akpɔ dzidzɔ ɖe wò hã ŋuwò!—Lododowo 27:11.\nƉoe Ɖe Amewo Ɖoe Ɖe Amewo Àte Ŋu Aɖu Tetekpɔ Dzi!


MI-EWELAND - Fofonye fia agbledede mí viawo\nÈva:Aƒeme Ŋutinyawo Fofonye fia agbledede mí viawo\nFofonye fia agbledede mí viawo\nGbe ɖeka ŋdi kanya fofonye yɔm hegblɔ nam be yele nye kple tsɛnye Kɔdzɔ kplɔ ge yi ɖe agble le ŋdinuɖuɖu megbe.\nDanye na ŋdinuɖuɖu mí míeɖu. Fofonye bia mí be míeɖi ƒo mahã ? Míeɖo eŋu nɛ be: " Eee, míeɖi ƒo." Fofonye hã ɖu eƒe ŋdinuɖuɖu. Le esia megbe la, wotsɔ agblenu eve kple krante eve nam, eye menyre wo nyuie. Etsɔ go hã nam Metsɔ go la yi danye gbɔ, eye woku tsi de eme nam. Fofonye hã nyre eƒe krante kple agblenu. Tsɛnye Kɔdzo metsi tutuutu o. Exɔ ƒe enyi ko; gake mía fofo na eya hã tsɔ krante sɔe aɖe. Danye hã tsɔ wɔ, gali kple dze de kotoku sɔe aɖe me, eye wotsɔe na tsɛnye Kɔdzo. Kɔdzo tsɔ kotoku la ku kɔ. Fofonye tsɔ eƒe agblekotoku kple eƒe tu eye woɖe dzo ɖe ze kakɛ̃a ɖe dzi. Ale míedzo yi agble ŋdi ma.Míedo dzò ɖe míaƒe agblexɔ me. Esia megbe míewɔ dɔ tso ŋdi ga asieke vaseɖe ga ɖeka. Dɔ nɔ mía wum ŋutɔ, eyata fofonye na meɖa nu. Míeɖu nua le ga ɖeka kple ga eve dome. Le nuɖuɖu la megbe fofonye na miedzudzɔ vie, elabena ŋdɔ nɔ ʋuʋum akpa.\nMíeyi míaƒe dɔwɔwɔ dzi le ga etɔ̃ me. Esi ga atɔ̃ ƒo ko la, nye kple tsɛnye míeyi ave sɔe aɖe me ɖafɔ nake. Míebla nakeawo hetsɔ wo va aƒee. Danye kpɔ dzidzɔ ŋutɔ be míetrɔ gbɔ. Ekpɔ dzidzɔ le nakeawo hã ŋuti. Míele tsi, eye le esia megbe mieɖu nu. Le fiẽnuɖuɖu megbe la, fofonye gblɔ ŋutinya vivia ɖe na nye kple tsɛnye. Míemlɔ anyi fiẽ ma kaba elabena ɖeɖi te mía ŋu ŋutɔ.Le ŋufɔke la, fofonye gakplɔ mí yi ɖe agblea na míaƒe dɔwɔwɔ la dzi yiyi. Ale mía fofo fia agbledɔwɔwɔ mí tso mia ɖevime ke. Agbledede nye dɔ nyuia ɖe.


1 Mose 12 | Biblia Le Internet Dzi | Xexe Yeye Gɔmeɖeɖe\nAbram ʋu le Haran yi Kanaan (1-9)\nMawu do ŋugbe na Abram (7)\nAbram kple Sarai le Egipte (10-20)\n12 Eye Yehowa gblɔ na Abram be: “Ʋu le mia de, eye nàdzo le wò ƒometɔwo gbɔ kple fofowò ƒe me, ne nàyi anyigba si mafia wò la dzi.+ 2 Mana nàzu dukɔ gã aɖe, mayra wò, eye mana wò ŋkɔ nanyɔ; àva zu yayra na amewo.+ 3 Mayra ame siwo ayra wò, eye maƒo fi ade ame si ado ɖiŋu na wò la,+ eye woayra anyigbadziƒomeawo katã to dziwò.”*+ 4 Eya ta Abram dze mɔ abe ale si tututu Yehowa gblɔ nɛ ene, eye Lot yi kplii. Abram xɔ ƒe blaadre vɔ atɔ̃ esime wòʋu tso Haran.+ 5 Abram kplɔ srɔ̃a Sarai+ kple nɔviaŋutsu ƒe vi Lot;+ etsɔ nunɔamesi siwo le wo si,+ eye wòkplɔ ame* siwo su wo si le Haran hedze mɔ ɖo ta Kanaan-nyigba dzi.+ Esi wova ɖo Kanaan-nyigba dzi la, 6 Abram tsa le anyigba la dzi va ɖo keke Sekem+ ke, le More ƒe ati gãwo gbɔ.+ Ɣemaɣi la, Kanaantɔwo le anyigba la dzi. 7 Yehowa ɖe eɖokui fia Abram eye wògblɔ nɛ be: “Wò dzidzimeviwoe+ matsɔ anyigba sia ana.”+ Eya ta eɖi vɔsamlekpui ɖe afi ma na Yehowa, ame si ɖe eɖokui fiae la. 8 Mlɔeba eʋu le afi ma yi tonuto la me le Betel+ ƒe ɣedzeƒe, eye wòtu eƒe agbadɔ ɖe afi ma, ale be Betel le ɣetoɖoƒe, eye Ai+ le ɣedzeƒe. Eye wòɖi vɔsamlekpui ɖe afi ma na Yehowa+ heyɔ Yehowa ƒe ŋkɔ.+ 9 Emegbe Abram ʋu, eye wònɔ eƒe agbadɔ hom nɔ tutum tso teƒe yi teƒe ɖo ta Negeb.+ 10 Ke dɔ to le anyigba la dzi, eye Abram ɖo ta Egipte be yeaɖanɔ afi ma vie,*+ elabena dɔwuame la nu sẽ le anyigba la dzi.+ 11 Esi wòsusɔ vie wòaɖo Egipte la, egblɔ na srɔ̃a Sarai be: “Meɖe kuku ɖo tom! Menyae nyuie be nyɔnu dzetugbee nènye.+ 12 Ne Egiptetɔwo kpɔ wò la, woagblɔ godoo be, ‘Srɔ̃ae nye esia.’ Eye woawum, ke woana wò ya nàtsi agbe. 13 Meɖe kuku, gblɔ be nɔvinyee yenye, ne eme nanyo nam le tawò, ne matsi agbe.”*+ 14 Esi Abram nya ɖo afɔ Egipte ko la, Egiptetɔwo kpɔ be nyɔnua dze tugbe ale gbegbe. 15 Eye Farao ƒe amegãwo hã kpɔe, eye wokafui na Farao, ale be wokplɔ nyɔnu la va Farao ƒe aƒe me. 16 Ewɔ nu ɖe Abram ŋu nyuie le nyɔnua ta, eye alẽwo, nyiwo, tedziwo, subɔviŋutsuwo, subɔvinyɔnuwo, tedzinɔwo kple kposɔwo va su esi.+ 17 Ke Yehowa he fuwɔame sesẽwo va Farao kple eƒe aƒe la dzi le Abram srɔ̃ Sarai ta.+ 18 Ale Farao yɔ Abram vɛ hegblɔ nɛ be: “Nu kae nye esi nèwɔ ɖe ŋunye? Nu ka tae mègblɔ nam be ye srɔ̃e o? 19 Nu ka tae nègblɔ be, ‘Nɔvinyee,’+ ale be meɖee kloe? Kpɔ ɖa, srɔ̃wò lae nye esi. Kplɔe nàdzo!” 20 Eye Farao ɖe gbe na eƒe amewo be woana eya kple srɔ̃a nadzo kple woƒe nunɔamesiwo katã.+\n^ Alo, “yeaɖanye amedzro le afi ma.”\n^ Alo, “ne nye luʋɔ natsi agbe.”


Nyemedi Be Maku O! | Ðetugbuivi aɖe si dzi vi la trɔ eƒe agbenɔnɔ\nCOVER SUBJECT Nu Ka Tae Wòle Be Nàxlẽ Biblia?\nCOVER SUBJECT Aleke Mawɔ Adze Egɔme?\nCOVER SUBJECT Nu Kae Nàwɔ Be Biblia Xexlẽ Navivi Nuwò?\nCOVER SUBJECT Aleke Biblia Ate Ŋu Ana Nye Agbe Nanyo Ðe Edzi?\nTHE BIBLE CHANGES LIVES Nyemedi Be Maku O!\nIMITATE THEIR FAITH “Eƒe Nu Dze Mawu Ŋu Nyuie”\nÐe Wòle Vevie Be Míase Nu Si Tututu Gblɔm Biblia Le Gɔmea?\nÐe Biblia Tsia Tsitre Ðe Eɖokui Ŋua?\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nGbetakpɔxɔ | No. 1 2017\nBIBLIA LE AMEWO ƑE AGBENƆNƆ TRƆM\nNyemedi Be Maku O!\nAbe ale si Yvonne Quarrie gblɔe ene\nƑE SI ME WODZII: 1964\nDUKƆ SI ME WÒTSO: ENGLAND\nAME SI WÒNYE TSÃ: ÐETUGBUIVI DZEAGLÃ SI SI VI LE\nWodzim le Paddington, si nye London ƒe akpa si amewo sɔ gbɔ ɖo le England. Nye kple nɔnye kpakple nɔvinyenyɔnu etɔ̃ siwo tsi wum lae nɔ afi ma. Ɣeaɖewoɣi koe fofonye nɔa mía gbɔ elabena ahanomunɔe wònye.\nLe nye ɖevime la, danye fiam be manɔ gbe dom ɖa zã sia zã. Biblia sue aɖe si me Psalmowo ɖeɖe ko le la nɔ asinye, eye mezãa psalmoawo tsɔ dzia hae. Megaɖoa ŋku nya aɖe si mexlẽ le agbalẽ aɖe me si tsi susu me nam la dzi kokoko, egblɔ be: “Gbe ɖeka la, etsɔ aɖeke maganɔ anyi o.” Metsia zãdomadɔlɔ̃e ɖe nya mawo ta henɔa etsɔme ŋu bum. Nye susu wɔna nam be, ‘Nane ta kokokoe míele agbe ɖo. ‘Nu ka tae mele agbe ɖo?’ Nyemedi be maku o!\nMeva ƒo ɖokuinye ɖe gbɔgbɔyɔyɔnuwɔnawo me vĩi. Meyɔa ŋɔli, nye kple nye sukuhatiwo meyia ameɖibɔwo me eye míekpɔa sinima doŋɔdzinamewo. Wovivia mía nu gake wogadoa vɔvɔ̃ na mí hã.\nƑe ewo pɛ ko mexɔ esi mete agbe dzeakaɖa nɔnɔ. Medze sigaretnono, eye eteƒe medidi kura hafi enono va mam o. Emegbe meva srɔ̃ gbekuinono hã. Kaka maxɔ ƒe 11 la, mete ahanono xoxo. Togbɔ be aha mevivia nunye o hã la, mesea vivi ne memu. Haƒoƒo kple ɣeɖuɖu dzɔa dzi nam. Medea kplɔ̃ɖoƒewo kple zãmodzakaɖeƒewo ɣeaɖewoɣi. Medoa go le aƒe me le zã me dzaa gagbɔna hafi ŋu kena. Esi ɖeɖi tea ŋunye ne ŋu ke ta la, metsia aƒe, nyemeyia suku o. Ne meyi gɔ̃ hã la, le gbɔɖemeɣiwo la, meva noa aha hafi míeva yia nusɔsrɔ̃a dzi.\nMege le dodokpɔ me esi mewu suku nu. Danye menya ale si gbegbe nye agbenɔnɔ gblẽe o eya ta mekpɔ ŋudzedze ɖe nye dodokpɔa me tsonuwo ŋu kura o eye wòdo dziku. Nye kplii míewɔ dzre, eye mesi dzo le aƒe me. Meva nɔ nye ahiãvi Tony si nye Rastatɔ gbɔ vie. Tony fia fi, dzraa atike vɔ̃ɖiwo hewɔa adã ale gbegbe. Eteƒe medidi hafi mefɔ fu o, eye medzi mía vi ŋutsuvia esi mexɔ ƒe 16 ko.\nALE SI BIBLIA TRƆ NYE AGBENƆNƆ\nMenɔ aƒe aɖe si me vidada srɔ̃manɔsitɔwo kple wo vi vidzĩwo nɔna esi medo go Yehowa Ðasefowo zi gbãtɔ. Dziɖuɖuae na xɔm le afi ma menɔ eme. Nyɔnu Ðasefo eve aɖewo va srãa ɖetugbui siwo nye vidadawo dometɔ aɖewo kpɔna le afi ma. Esi wova gbe ɖeka la, nye hã meva ɖo to woƒe dzeɖoɖoa. Ðe meva kple susu be maɖee afia Ðasefoawo be woƒe nyawo menye nyateƒe o. Ke hã, woɖo nye nyabiase gbogboawo ŋu ɖekaɖeka tso Biblia me dzigbɔɖitɔe wo me kɔ nam. Wofa tu eye wowɔa nu ɖe ame ŋu nyuie, eye esia dzɔ dzi nam ŋutɔ. Eya ta melɔ̃ be woasrɔ̃ Biblia kple nye hã.\nLe ɣeyiɣi kpui aɖe ko me la, mesrɔ̃ nane le Biblia me si trɔ nye agbenɔnɔ. Mevɔ̃a ku tso nye ɖevime ke. Gake fifia meva srɔ̃ nu tso Yesu ƒe nufiafia ku ɖe tsitretsitsia ŋu! (Yohanes 5:28, 29) Megasrɔ̃e hã be Mawu léa be nam. (1 Petro 5:7) Yeremiya 29:11 me nyawo wɔ dɔ ɖe dzinye vevie, Yehowa gblɔ le afi ma be: “‘Elabena menya tame si meɖo ɖe mia ŋu la nyuie, ŋutifafa ƒe tamee, ke menye vɔ̃ tɔ o, ne mana mɔkpɔkpɔ mi eye etsɔme nanyo na mi.’” Meva nɔ edzi xɔm se be mate ŋu ava nɔ Paradiso me le anyigba dzi tegbee.—Psalmo 37:29.\nYehowa Ðasefowo ɖee fia be yewolɔ̃m vevie. Esi mede woƒe kpekpe aɖe zi gbãtɔ la, ame sia ame do vivi ɖe ŋunye ale gbegbe! (Yohanes 13:34, 35) Ema to vovo kura na ale si amewo wɔa nu ɖe ŋunye ne meyi míaƒe sɔleme. Ðasefoawo ya xɔm atuu togbɔ be nye nɔnɔmewo vloe hã. Wokpɔa vovo ɖe ŋunye, léa be nam, woɖoa to sea nye nyawo eye wona kpekpeɖeŋu hãm. Ena mese le ɖokuinye me be mele ƒome gã lɔ̃ame aɖe me.\nMeva kpɔe dze sii le nye Biblia sɔsrɔ̃ me be ele be mawɔ tɔtrɔwo le nye agbe me be mate ŋu awɔ ɖe Mawu ƒe agbe nyui nɔnɔ ƒe nudidiwo dzi. Menɔ bɔbɔe be madzudzɔ sigaretnono o. Mekpɔe be haƒoƒo aɖewo nana wòdzroam be mano gbekui, eya ta nyemegaƒoa ha mawo o. Medi be madzudzɔ nu mawo, eya ta nyemegayia kplɔ̃ɖoƒewo kple zãmodzakaɖeƒewo, afi si mate ŋu amu aha le la o. Medze xɔlɔ̃ yeye siwo akpe ɖe ŋunye manɔ agbe nyui.—Lododowo 13:20.\nTony hã nɔ Biblia srɔ̃m kple Yehowa Ðasefowo ɣemaɣi. Esi Ðasefoawo zã Biblia tsɔ ɖo eƒe nyabiasewo ŋu nɛ ta la, eya hã va ka ɖe nu siwo srɔ̃m wònɔ dzi be eyae nye nyateƒea. Ewɔ tɔtrɔ gãwo le eƒe agbe me: megadea ha kple exɔlɔ̃ siwo wɔa adã o, edzudzɔ fififi eye wòdzudzɔ gbekuiyɔyɔ. Míedi be míadze Yehowa ŋu nyuie, eya ta mí ame evea míekpɔe be ele be míaɖɔ nuwo ɖo ale be míate ŋu ahe mía via le mɔ nyuitɔ nu. Míeɖe srɔ̃ le ƒe 1982 me.\n“Nyemegatsia zãdomadɔlɔ̃e le vɔvɔ̃ na etsɔme alo na ku ta o”\nMeɖo ŋku edzi be media ame siwo wɔ tɔtrɔ siwo medi be mawɔ la ƒe ŋutinyawo le Gbetakpɔxɔ kple Nyɔ! * magazinewo me. Woƒe kpɔɖeŋuwo do ŋusẽm ale gbegbe! Esia de dzi ƒo nam be magana ta o ke boŋ mado vevie nu. Medoa gbe ɖa na Yehowa be megagblẽm ɖi o. Wonyrɔ nye kple srɔ̃nye Tony le July ƒe 1982 me míezu Yehowa Ðasefowo.\nVIÐE SIWO MEKPƆ\nNye kple Yehowa dome va le nyuie eye esia kpɔ tanye. Yehowa kpe ɖe nye kple Tony ŋu le nɔnɔme sesẽwo me. Míesrɔ̃ ale si míaɖo ŋu ɖe Yehowa ŋu le nɔnɔme sesẽwo me eye míekpɔe be ekpe ɖe míaƒe ƒomea ŋu.—Psalmo 55:22.\nEdzɔa dzi nam be makpe ɖe vinyeŋutsu kple vinyenyɔnua ŋu be woava nya Yehowa abe nye ke ene. Fifiaa, dzi dzɔam nenema ke be vinyeawo ƒe viwo hã le zɔzɔm le Yehowa vɔvɔ̃ me.\nNyemegatsia zãdomadɔlɔ̃e le vɔvɔ̃ na etsɔme alo na ku ta o. Fifiaa, nye kple Tony míeyina ɖasrãa Yehowa Ðasefowo ƒe hame vovovowo kpɔ eye míedea dzi ƒo na wo kwasiɖa sia kwasiɖa. Míewɔa ɖeka kple hamea fia nu ame bubuwo be ne woxɔ Yesu dzi se la, woawo hã woava nɔ agbe tegbee.\n^ mm. 17 Yehowa Ðasefowoe tae.\nBiblia Le Amewo Ƒe Agbenɔnɔ Trɔm Ŋutifafa Kple Dzidzɔkpɔkpɔ\nNo. 1 2017 | Ale Si Nàwɔ Biblia Xexlẽ Naɖe Vi Geɖe Na Wò\nGBETAKPƆXƆ No. 1 2017 | Ale Si Nàwɔ Biblia Xexlẽ Naɖe Vi Geɖe Na Wò\nNye Ya, Mesusu Be Mawu Meli O\nMelɔ̃ Bezbɔlƒoƒo Wu Nu Sia Nu!\nNye Dzi Nɔ Veve Sem Eye Menye Ŋutasẽnuwɔla\nMedo Kpo Nu Zi Geɖe Hafi Kpɔ Dzidzedze


Ale Si Amewo Xaa Nui: Ðe Wògblẽ Be Woaxa Nua?\nÐe nèdze dɔ aɖe eye eteƒe medidi o wò lãme gasẽ kpɔa? Ðewohĩ èhaya kaba ale gbegbe be èŋlɔ ale si dɔa te ɖe dziwòe la be gɔ̃ hã. Gake ne ku dzɔ ɖe ame dzi la, eƒe nuxaxa nu meyina kaba nenema o. Agbalẽnyalagã Alan Wolfelt ŋlɔ ɖe eƒe agbalẽ si ƒo nu tso ale si aho alo ahosi awɔ akpɔ akɔfafae ŋu me be: “Nuxaxaa ‘nu meyina’ gbeɖe o.” Gake egaŋlɔ hã be, “Ne ɣeyiɣiawo va le yiyim eye amewo le akɔ fam na wò la, màgava nɔ nu xam fũu akpa o.”—Healing a Spouse’s Grieving Heart.\nLe kpɔɖeŋu me, bu ale si blemafofo Abraham wɔ nui esime srɔ̃a ku ŋu kpɔ. Biblia gblɔ be “Abraham xa nu vevie eye wòfa Sara ŋutɔ.” Nyagbɔgblɔ si nye “xa nu vevie” ɖee fia be exa nu eteƒe didi hafi wòva ka ɖe eme nɛ. * Kpɔɖeŋu bubue nye Yakob. Woblee wòxɔe se be lã wɔadã aɖe vuvu ye vi Yosef wòku. Eya ta efa konyi le via ƒe ku ta “ŋkeke geɖe,” eye viawo fa akɔ nɛ ʋuu do kpoe. Ƒe geɖe megbe la, Yakob ganɔ via, Yosef, si ku la fam kokoko.—1 Mose 23:2; 37:34, 35; 42:36; 45:28.\nAbraham xa nu vevie le srɔ̃a Sara si gbɔ melɔ̃a nu le o ƒe ku ta\nNenema kee wòle le ame siwo le woƒe ame malɔ̃nugbɔawo siwo ku fam egbea la hã gome. Bu kpɔɖeŋu eve siwo gbɔna ŋu kpɔ.\n“Srɔ̃nye Robert ku le July 9, 2008, dzi. Gbe si gbe afɔkua dzɔ ƒe ŋdi me la, míedze ŋkekea gɔme abe ale si ko míewɔnɛ gbe sia gbe ene. Esi míeɖu ŋdinu vɔ eye wòle mɔ dze ge ayi dɔme la, míegbugbɔ nu na mía nɔewo, míekpla asi kɔ na mía nɔewo hegblɔ na mía nɔewo be ‘melɔ̃ wò,’ abe ale si ko míewɔnɛ ɖaa ene. Ƒe ade ye nye esi va yi, gake vevesesea gakpɔtɔ li. Nyemeka ɖe edzi be vevesese si Rob ƒe kua do nam la nu ava yi o.”—Gail, si xɔ ƒe 60.\n“Togbɔ be ƒe 18 aɖewoe nye esia srɔ̃nye lɔlɔ̃a ku hã la, megasusunɛ kokoko eye megaxaa nu le eƒe kua ta. Ɣesiaɣi si mekpɔ Mawu ƒe nuwɔwɔ aɖe si nya kpɔ ŋutɔ la, meɖoa ŋku edzi, eye megblɔna na ɖokuinye be ne ɖe wòle agbe le nu si kpɔm mele la kpɔm la, akpɔ dzidzɔ ŋutɔ.”—Etienne, si xɔ ƒe 84.\nEme kɔ ƒãa be vevesese kple nuxaxa ɣeyiɣi didi alea sɔ le dzɔdzɔme nu. Ame sia ame kple ale si wòxaa nui, eye masɔ be woaƒo nu atsi tre ɖe ale si ame aɖe wɔ nui esime afɔku dzɔ ɖe edzi la ŋu o. Eye le ɣeyiɣi ma ke me la, mele be míanɔ fɔ bum mía ɖokui ne ewɔ na mí be míele nu xam akpa le kua ta o. Ke aleke míawɔ ado dzi ne ku dzɔ ɖe mía dzi?\n^ mm. 4 Abraham viŋutsu Isak hã fa konyi eteƒe didi. Abe ale si wòdze le magazine sia me nyati si nye “Srɔ̃ Woƒe Xɔse” me ene la, Isak kpɔtɔ nɔ nu xam le dadaa, Sara, ƒe ku ta ƒe etɔ̃ megbe gɔ̃ hã.—1 Mose 24:67.\nKpeɖodziwo ɖee fia be Biblia ƒe aɖaŋuɖoɖo nyuiawo ɖea vi le go sia me.\nƉoe Ɖe Amewo Ɖoe Ɖe Amewo Ðe Wògblẽ Be Woaxa Nua?


Esta 9 | Biblia Le Internet Dzi | Xexe Yeye Gɔmeɖeɖe\nYudatɔwo ƒe aʋadziɖuɖu (1-19)\nWoɖo Purim ŋkekenyui la anyi (20-32)\n9 Le ɣleti wuievelia, si nye Adar,*+ ƒe ŋkeke wuietɔ̃lia dzi, esime ɣeyiɣi de be woawɔ fia la ƒe nya kple eƒe se la dzi,+ le ŋkeke si Yudatɔwo ƒe futɔwo nɔ mɔ kpɔm be yewoaɖu wo dzi la, nuwo va trɔ bubui, ale be Yudatɔwo boŋ va ɖu ame siwo lé fu wo la dzi.+ 2 Yudatɔwo ƒo ƒu ɖe woƒe duwo me le Fia Ahasweros+ ƒe fiaɖuƒea ƒe nutowo* katã me be yewoatu nu kple ame siwo le yewoƒe gbegblẽ dim la, eye ame aɖeke mete ŋu nɔ te ɖe wo nu o, elabena woƒe ŋɔdzi lé dukɔwo katã.+ 3 Amegã siwo katã le nutoawo me, nuto gã dziɖulawo,+ nutodziɖulawo kple ame siwo wɔa fia ƒe dɔwo la kpe asi ɖe Yudatɔwo ŋu le esi Mordekai ƒe ŋɔdzi lé wo ta. 4 Elabena Mordekai zu amegã+ le fia ƒe aƒe* la me, eye eƒe ŋkɔ ɖi de fiaɖuƒe la ƒe nutowo* katã me, elabena Mordekai le gã zum ɖe edzi ɖaa. 5 Yudatɔwo tsɔ yi dza woƒe futɔwo katã, wowu wo eye wotsrɔ̃ wo; wowɔ ame siwo lé fu wo la ale si dze wo ŋu.+ 6 Le Susan*+ mɔ́* la me la, Yudatɔwo wu ame alafa atɔ̃. 7 Wowu Parsandata, Dalfon, Aspata, 8 Porata, Adaliya, Aridata, 9 Parmasta, Arisai, Aridai kple Waizata, 10 ame siwo nye Haman, Hamedata vi si lé fu Yudatɔwo+ la, ƒe vi ewoawo hã. Gake esi wowu wo la womeha woƒe nuwo o.+ 11 Wova gblɔ ame siwo wowu le Susan* mɔ́* la me gbe ma gbe la ƒe xexlẽme na fia la. 12 Eye fia la gblɔ na Fianyɔnu Esta be: “Yudatɔwo wu amewo le Susan* mɔ́* la me, eye wotsrɔ̃ ame alafa atɔ̃ kple Haman viŋutsu ewoawo. Ke aleke wòanɔ le fiaɖuƒea ƒe nuto mamlɛawo me?+ Azɔ nu ka biam nèle? Woawɔe na wò. Eye nu ka dim nègale? Woawɔ edzi.” 13 Esta gblɔ be: “Ne enyo fia ŋu la,+ ekema wòaɖe mɔ na Yudatɔ siwo le Susan* be woawɔ ɖe egbe ƒe se la dzi etsɔ hã;+ eye woahe Haman viŋutsu ewoawo ɖe ati ŋu.”+ 14 Eya ta fia la ɖe gbe be woawɔe nenema. Wode se le Susan,* eye wohe Haman viŋutsu ewoawo ƒe kukuawo ɖe ati ŋu. 15 Yudatɔ siwo le Susan* la gaƒo ƒu ake le ɣleti Adar+ ƒe ŋkeke wuienelia dzi, eye wowu ame alafa etɔ̃ le Susan,* gake womeha woƒe nuwo o. 16 Ke Yudatɔ susɔe siwo le fiaɖuƒea ƒe nutowo me la ƒo ƒu, eye woʋli woƒe agbe*+ ta. Wobia hlɔ̃ woƒe futɔwo,+ eye wowu ame akpe blaadre vɔ atɔ̃ le woƒe futɔwo dome; gake womeha woƒe nuwo o. 17 Esia va eme le ɣleti Adar ƒe ŋkeke wuietɔ̃lia dzi, wogbɔ ɖe eme le ɣletia ƒe ŋkeke wuienelia dzi, eye wowɔe wòzu kplɔ̃ɖogbe kple dzidzɔkpɔgbe. 18 Yudatɔ siwo le Susan* la ƒo ƒu le ɣletia ƒe ŋkeke wuietɔ̃lia+ kple ŋkeke wuienelia+ dzi, eye wogbɔ ɖe eme le eƒe ŋkeke wuiatɔ̃lia dzi, wowɔe wòzu kplɔ̃ɖogbe kple dzidzɔkpɔgbe. 19 Esia tae Yudatɔ siwo le duviwo me le nuto bubuawo me la wɔ ɣleti Adar ƒe ŋkeke wuienelia wòzu dzidzɔkpɔgbe, kplɔ̃ɖogbe kple aglotugbe,+ si dzi woɖoa nuɖuɖu ɖe wo nɔewo le.+ 20 Mordekai+ ŋlɔ nudzɔdzɔ siawo ɖi, eye wòɖo agbalẽ siwo wòŋlɔ la ɖe Yudatɔ siwo katã le Fia Ahasweros ƒe fiaɖuƒea ƒe nutowo* katã me, esiwo le kpuiƒe kple didiƒe siaa. 21 Eɖoe na wo be ɣleti Adar ƒe ŋkeke wuienelia kple eƒe ŋkeke wuiatɔ̃lia nanye ŋkekenyui eye woanɔ eɖum ƒe sia ƒe, 22 elabena ŋkeke mawo dzie Yudatɔwo kpɔ gbɔdzɔe tso woƒe futɔwo si me, kple ɣleti si me woƒe nuxaxa trɔ zu dzidzɔ, eye woƒe konyifagbe+ zu aglotugbe. Woatsɔe awɔ kplɔ̃ɖogbe, dzidzɔkpɔgbe kple ŋkeke siwo dzi woaɖo nuɖuɖu ɖe wo nɔewo ahana nu ame dahewo. 23 Eye Yudatɔwo lɔ̃ be yewoayi azã si gɔme yewodze xoxo la ɖuɖu dzi le nu si Mordekai ŋlɔ na wo la nu. 24 Elabena Haman,+ si nye Agagitɔ+ Hamedata viŋutsu si nye Yudatɔwo katã ƒe futɔ la, ɖo tame vɔ̃ ɖe Yudatɔwo ŋu be yeatsrɔ̃ wo,+ eye wòna woda Pur,+ si nye Nudzidze la, be yeana ŋɔdzi nalé wo eye yeatsrɔ̃ wo. 25 Ke esi Esta va fia la ŋkume la, fia la de se woŋlɔ agbalẽ+ be: “Tame vɔ̃ sia si wòɖo ɖe Yudatɔwo+ ŋu la netrɔ va eya ŋutɔ ƒe ta dzi”; eye wohe eya kple viawo ɖe ati ŋu.+ 26 Esia tae woyɔa ŋkeke mawo be Purim, le Pur*+ ƒe ŋkɔ nu. Ale le nu siwo katã woŋlɔ ɖe agbalẽ sia me kple nu si teƒe wokpɔ kple nu si dzɔ ɖe wo dzi ta la, 27 Yudatɔwo ɖoe wo ɖokuiwo kple woƒe dzidzimeviwo kpakple ame siwo katã va wɔ ɖeka kpli wo+ la dzi be yewoanɔ ŋkeke eve siawo ɖum ɖaa, eye yewoawɔ ɖe nu si woŋlɔ le wo ŋuti la dzi le woƒe ɣeyiɣi ɖoɖi la dzi ƒe sia ƒe, eye yewomada le edzi o. 28 Eye woaɖo ŋku ŋkeke siawo dzi, woaɖu wo le dzidzime sia dzidzime, ƒome sia ƒome, fiaɖuƒea ƒe nuto sia nuto, kple du sia du me, eye Purim ŋkeke siawo nu nagayi le Yudatɔwo dome o, eye ŋkuɖoɖo wo dzi nu nagatso le woƒe dzidzimeviwo dome o. 29 Eye Fianyɔnu Esta, si nye Abihayil vinyɔnu, kple Yudatɔ Mordekai, ŋlɔ agbalẽ le woƒe ŋusẽ me tsɔ ɖo kpe agbalẽ evelia sia, si ku ɖe Purim ŋu la dzi. 30 Eye wòɖo agbalẽ siwo woŋlɔ, siwo me ŋutifafanya kple nyateƒenyawo le la, ɖe Yudatɔwo katã le Ahasweros+ ƒe fiaɖuƒea ƒe nuto* alafa ɖeka blaeve vɔ adreawo+ me, 31 be wòaɖo kpe Purim ŋkeke siawo ɖuɖu dzi le woƒe ɣeyiɣi ɖoɖi dzi, abe ale si ko Yudatɔ Mordekai kple Fianyɔnu Esta ɖoe na wo+ kple ale si ko woɖoe wo ɖokuiwo* kple woƒe dzidzimeviwo dzi be yewoawɔ ene;+ esia lɔ nutsitsidɔwo+ kple woƒe kokoƒoƒo be woaxɔ na yewo hã ɖe eme.+ 32 Ale Esta ƒe sedede la ɖo kpe Purim+ ƒe nya siawo dzi, eye woŋlɔe ɖe agbalẽ me.\n^ “Pur,” gɔmee nye “Nudzidze.” Eƒe agbɔsɔsɔtɔe nye “Purim,” enye ŋkɔ si wotsɔ na Yudatɔwo ƒe azã si woɖuna le ɣletigbalẽ kɔkɔea ƒe ɣleti wuievelia me. Kpɔ Megbenyawo B15.